text:
COMUNIDAD
Comunidadnan ta comprometi y uni.
Hunto nos lo construi un nacion cu ta prospero, sinembargo, nos no por construi un nacion prospero sin comunidadnan cu ta comprometi y uni – comprometi na e bienestar di e nacion y un na otro y uni den un enlace comun – nos tur ta yiunan di e isla aki. Añadi bo bos na locual e kemen pa comunidadnan ta comprometi y uni.
Un movemento nacional pa Sinergia Civico!
Comunidad - Comunidadnan ta comprometi y uni
Comunidadnan di individuonan y famianan, uni door di nan forsa, nan ser unico, libertad pa expresa, balornan comparti y un sentido di responsabilidad pa e bienestar di otronan
Kico e ta significa pa ta parti di un comunidad? Nos ta biba den un mundo cu ta trata hende manera consumidornan. Nos ta consumi, hala rosea, nos ta bebe awa, nos ta cumpra cosnan, nos ta djis consumi… ora esaki ta e manera cu nos ta custumbra di biba, sea nos ta biba pa consumi mas, of nos ta kere cu otronan ta responsabel pa duna nos loke nos tin mester. Niun di dos ta corecto. Pa ta un ciudadano, un persona cu ta compronde cu pa biba den un nacion, comunidad, ciudad of bario ta un privilegio y nan por haci un diferencia den e luga ey pa medio di nan presencia, nan amor, nan compromiso of nan donnan y talentonan. Añadi bo bos y color unico na bo comunidad – hacie uno special simplemente pasobra ABO ta special.
Con H.O.P.E. lo mustra
Pa nos comunidadnan
Un Aruba caminda comunidadnan:
-
Ta activamente involucra den crea nan futuro.
-
Tin acceso na energia/coriente/electricidad pagabel.
-
Ta auto-sostenibel, ta produci nan mesun recursonan y no ta dependiente di fuentenan di afo, p.e., consumo responsabel.
-
Ta participantenan activo den un economia cu ta provee pa tur nan necesidadnan.
-
Ta comprometi y uni, p.e., ta reuni como uno y ta contribui na e futuronan yena cu speransa di individuonan y famianan.
-
Ta involucra den cooperativismo (empresanan di propiedad conhunto y democraticamente controla cu ta ancra den e balornan di auto-ayudo, responsabilidad propio, sostenebilidad, igualdad, democracia, y solidaridad).
-
Caminda hende, y no solamente e ganashi, ta na e centro di un actividad economico di un cooperativa.
-
Ta busca oportunidadnan caminda e comunidad por bini hunto y participa den e construccion di nan futuro, p.e., actividadnan di agricultura, reserva di alimento.
-
Ta participa den e asuntonan cu ta mas importante pa nan.
-
Ta celebra nan ser unico, mientras nan ta acepta otronan como igualmente special.
GIOVANNI & SUZY KOCK - CROES
Coordinadornan, HopeAruba - E Movemento
Area di Exito: COMUNIDAD
Giovanni Fernando Kock y Anna Susana (Suzy) Kock - Croes ta coordinadornan di e Area di Exito, Community. Ambos Giovanni y Suzy a nace y lanta na Aruba y ta casa pa 25 aña.
Giovanni Kock, despues di a completa su estudio secundario na Aruba, a bay Costa Rica caminda el a completa su estudio universitario den Administracion di Negoshi cu un enfasis ariba Cooperativismo. Banda di su trabou, Giovanni tawata envolvi den Directivanan di diferente organisacion, entre otro CEDE Aruba, SKOA, SEPB y Aruba Lions Club.
Suzy Kock, despues di su scol secundario, a join e mercado laboral. Na aña 2000, el a sigui su curason, a bolbe scol pa studia y a bira un Trahador Social. Despues di a completa su estudio, Suzy a cuminsa traha como Trahado Social na un compania, cual trabou e ta
eherciendo desde 2004. Desde 1996, nan a yama bon bini na un mucha muhe di 5 aña den nan famia, kende desde e tempo ey ta forma parti integral di nan bida. Na aña 2014, e famia a exende cu un bunita prinses. Como famia, nan ta gusta biaha y pasa tempo hunto cu famianan y amistadnan.
Conoce mas di Giovanni y Suzy Kock-Croes den "A look at Myself" Series aki.


c: text/html

text:
Aruba, Corsou y Sint Maarten lo traha hunto pa mehora salud publico
ORANJESTAD, Aruba: Recientemente Minister di Salud Publico, Cuido di Nos Grandinan y Deporte, Dr. Carlos “Alex” Schwengle, tabata na Corsou unda cu el a reuni cu Minister di Salud Publico, Desaroyo Social y Labor, Emil Lee di Sint Maarten y Minister di Salud Publico, Medio Ambiente y Naturalesa, Suzanne Camelia-Römer di Corsou. Durante e encuentro aki nan a trata e topico di volksgezondheid. Cada minister a splica kico ta nan vision pa cu salud publico. Na final di e reunion Ministernan a firma un LOI, “Letter of intent”, pa asina por sigui traha hunto mas di cerca pa asina tin un miho salud publico.
E reunion a bay bon unda cu tur minister ta di kere cu e 3 islanan por traha hunto riba e terenonan di salud publico. Minister Schwengle ta contento di por traha cu ministernan di Corsou y Sint Maarten pa asina mehora salud publico. E ministernan lo bay presenta e top 3 prioridad riba tereno di prevencion, algemene ziektekostenverzekering y ziekenhuiszorg, unda cu lo mira con e 3 islanan lo por traha hunto.
Minister di Lee a indica cu e lo kier pe programa di “biba amor” keda implementa. Tambe e seguronan medico a papia riba e parti con pa tin un cuido “slimmer/goedkoper”.
Ministernan a tuma diferente punto den consideracion pa asina nan por traha mas di cerca hunto. Algun punto di consideracion ta e disposicion di desaroya un cooperacion entre e 3 islanan den e tereno di salud y cuido medico, considera e importancia y conocemento di e balor di cooperacion entre e participantenan pa sigura un enfoke riba e importancia di salud publico manera pa preveni enfermedadnan no transmisibel, tuma nota di e protocol di e cooperacion di salud publico di Reino Hulandes firma pa gobiernonan di Hulanda, Aruba, Corsou y Sint Maarten na September 2016 y otro consideracion.
E participantenan tin e plan pa expande e cooperacion riba areanan di interesnan mutuo. Te cu awo nan a yega na e prome topiconan di interes mutuo cu ta coordina hunto proyectonan den e area primario di prevencion den cuido, pa aumenta esfuerso mutuo ora di trata retonan grandi, pa den e proximo 3 luna traha riba e “Terms of Reference” pa e comision di audit di cuido integral cual ta consisti di partnernan internacional cu ta traha pa un solo vision y hopi mas. Tur e topiconan menciona por extende den varios topico mutuo. E ministernan lo reuni un biaha mas hunto pa sigui traha pa tin un bon cuido integral. Mimister Schwengle tabata compaña pa director di IMSan; AZV; Hospital; WGK y IVA.

robotstxt: allowed

filter: keep


text:
Police
Home Police
Polis a bay atende cu homber cu supuestamente kier a haci yiunan di su...
Schotlandstraat/Kamay - Diadomingo anochi algo pasa di 9'or a presenta un caso poco fastioso unda cu un dama a bati alarma, momento cu su...
Hoben kier a bay cu 2 Vape smoke pen sin paga
Piedra Plat - Diadomingo anochi rond di 8'or pasa un comerciante Chines a pidi pa polis cu urgencia. Esaki tawata na Megastone Food Mart, unda...
Auto a kima por completo dilanti di un cas na Nuñe
Nuñe: Diasabra algo despues di mey anochi, a drenta un informe di un auto na candela dilanti di un cas na Nuñe. Mesora a...
Posibel intento pa atraca luga cu ta bende cuminda den marduga
Tanki Flip - Diadomingo marduga polis a bay pura Gio Burger situa pariba di rotonde na Tanki Flip. E motibo tawata un atraco arma. Polisnan...
Despues di e tiramento: Polis tawata controla autonan buscando e shooter
Sero Janchi - Diadomingo despues di e tiramento na BARU (ex Sand Bar) unda un persona a wordo tira mata polisnan mesora a cuminsa...
Hoben sospecha di a tira A.Carty mata na Ex Sand Bar deteni na Saliña,...
Diadomingo despues di e tiramento den hotzone, e polisnan na e sitio a haya un informacion valioso for di un of mas testigo y...
Otro asesinato: Anthony A. Carty (31) a wordo tira mata dilanti ex Sand Bar,...
Palm Beach - Diadomingo marduga den careda di 1:20 polis ta yega cu urgencia BARU (ex Sand Bar), unda cu di un supuesto pelea...
Dos homber Chines aresta relaciona cu e asesinato na tanki di Savaneta
Oranjestad - Diabierna den oranan di mainta pa merdia recherchenan di San Nicolas a baha bin pabou di brug, un a efectua dos aresto...
Mas facil, mas moderno y yena cu informacion – KPA TA LANSA SU WEBSITE...
MACUARIMA, SANTA CRUZ: Awe Cuerpo Policial Aruba ta haci un otro etapa pa sigui innova y cana hunto cu tecnologia moderno. Tabata pa hopi...
Den cas di ex parlamentario, dama(27) a pone fin na su bida
Savaneta - Durante oranan di marduga autoridad lo mester a kibra porta pa drenta un cas na Savaneta. Ya pa dos dia, e persona cu...


text:
Te na e momentonan aki ta desconoce e causa di e morto di Bobby Brown Jr., un di e shete yiunan di Bobby Brown, ex pareha de Whitney Houston. E cantante di R&B, Bobby Brown, ta di luto atrobe pa e fayecimento di un di su yiunan; Awo ta trata di Bobby Jr., ken su curpa sin bida a wordo haya den su cas na Los Angeles. E departamento di polis di e ciudad a confirma e noticia añadiendo cu e servicionan di emergencia a ricibi un yamada, alertando di un urgencia medico na un cas na Encino, California. Momento cu nan a yega e luga nan a haya un homber cu nan a declara morto. E motibonan di e causa di e morto aunke ainda no ta conoci, ya a descarta e posibilidad cu e tabata trata di un crimen.
Su ruman homber mayor, Landon Brown, a rindi’e un homenahe riba Instagram compartiendo un potret di Bobby Jr. hunto cu e mensahe: “I love you forever King”, mientras su mama, Kim Ward, a skirbi riba su rednan cu e shelonan a gana un angel, pero cu el a perde su soulmate. Bobby Brown Jr. di 28 aña, ta e mas jong di e dos yiunan cu Bobby Brown tin hunto cu Kim, cu ken el a mantene un relacion sentimental durante mas de un decada, y cu a yega na su fin ora el a compromete cu Whitney Houston.
Bobby Jr. y Bobbi Kristina, e unico yiu muhe cu e artista a haya cu e famoso cantante, a nace cu apenas un aña di diferencia y nan a sufri mesun destino tragico. E hoben a muri na 2015 cu 22 aña, despues di a pasa seis luna den coma, despues cu nan a haye inconscientemente flotando boca abou den e badkuip di su cas na Georgia. Su guy, Nick Gordon, kende Whitney y Bobby Brown a adopta ora e tabata un teener, a ser declara responsabel indirecto de su morto door di suministre cu narcotico. Nick a muri januari e aña pa un overdosis di heroina. Whitney Houston a muri hoga den su badkuip dia 11 di februari 2012, despues cu el a ingeri cocaina y Xanax.


text:
A funda Richardushuis promé di mart 1954 i den pasado e tabata un kas pa hende hòmber, pero awendia ta ofresé alohamentu pa hende muhé tambe. A dediká nòmber di e kas akí na Frater Richardus, kende den pasado a hasi hopi trabou na bienestar di siudadanonan di edat.
Promé, Congregatie Broeders van Dongen tabata manehá e kas akí i na 1972 e kongregashon akí a disidí pa pasa e maneho pa Fundashon Bírgen di Rosario. Despues e Brudernan a keda estrechamente enbolbí ku bienestar di Richardushuis. Meta di e kas akí ta ofresé kuido, reaktivashon i guia sosial na hende grandi for di 60 aña pa promové kalidat di nan bida riba tereno físiko, mental i sosial.
Richardushuis ta duna kuido na hende grandi, dependé di e nesesidat spesífiko pa kuido. Tin hende grandi ku tin un sierto grado di independensia i pa e motibu ei no ta dependé totalmente di kuido, miéntras otronan tin mester di asistensia i kuido spesífiko. Ta pone e grandinan ku ta sufri di Alzheimer òf un otro forma di demensia den ún di nos sekshonnan sikogeriátriko, ku ta adaptá na e nesesidatnan spesial di e habitantenan akí.
Fundashon Birgen di Rosario ta disponé di un Servisio Médiko ku dòkter i enfermera kapas, ku bou di nan un spesialista pa hende grandi, ku diariamente ta den kas pa duna kuido. Habitantenan di Richardushuis por hasi uzo di un oferta di kuido kompleto ku ta konsistí di fisioterapia, terapia di egersisio i pedikür médiko di parti di profeshonalnan.


text:
ORANJESTAD,Aruba
Recientemente CEO di Aruba Tourism Authority, Ronella Tjin Asjoe-Croes, a emiti un carta na socionan den turismo. Aki ta sigui un impresion di esaki cu ta recapitula diferente aspecto clave.
Siman pasa diabierna a haci net un luna cu Aruba mester a tuma e decision dificil y necesario pa cera nos fronteranan pa asina responde na e brote di e coronavirus. Hunto, nos ta sinti e efecto increibel cu e pandemia aki tin riba e industria di biahe, nos economia y e bida cu nos tur tin. Mientras cu nos tur ta purba landa den e awanan desconoci aki, Aruba Tourism Authority ta sigui totalmente comprometi na e trayecto di crisis, y mas importante ainda na esun di recuperacion.
Accionnan actual:
Como parti di e ekipo nacional di crisis, nos enfoke primordial ta pa yuda maneha e brote aki hunto cu e departamentonan concerni. Esaki ta inclui comunicacion relevante internacionalmente pa cu e crisis aki y proteccion di e imagen di Aruba. Ademas nos a tuma e precaucionnan necesario pa salbaguardia e organisacion di A.T.A. riba un nivel financiero y di recursonan humano, y esaki lo sigui haya atencion.
E alcance global di e pandemia aki a obliga nos pa ahusta nos manera di mercadea Aruba, cu antes nos tawata wordo mercadea ampliamente via diferente medionan di comunicacion, desde inicio di e pandemia a limita tur canal di comunicacion cu ta rekeri inversion y a enfoca solamente riba comunicacion via social media, PR, via e-mail marketing, y aruba.com.
Via e canalnan di social media primordialmente, a desaroya un strategia digital unda ta eleva e spirito di e hendenan y mustra con nos por ta hunto den esaki, ‘#TogetherWhileApart’ (hunto durante e distancia) y cu e felicidad lo prevalece #HappinessShallPrevail. Comunicacion di e crisis y maneho di Aruba tambe ta continua.
Nos propio canalnan (Social, ECRM, YouTube, Aruba.com y e forum) awo ta brinda contenido cu ta trece positivismo na hendenan y ta ofrece un distraccion saludabel cu ‘momentonan di felicidad’ cu ta mantene nos conecta cu nos (futuro) bishitantenan y fanaticonan di nos destinacion. Asina Aruba ta keda ‘den e mente di tur hende’ y ta agrega un poco di alegria globalmente. E resultadonan te cu awo ta sumamente positivo cu un ‘engagement’ halto di hendenan den diferente mercadonan.
Kico lo sigui awo:
Mientras e timeline no ta duna un visibilidad claro ainda, nos sa cu Aruba lo habri bek di nobo pa negoshi. Como cu turismo ta e pilar di nos economia, A.T.A. a bin ta traha riba un plan di recuperacion, conhuntamente cu AAA, AHATA, y ATSA. Lo comparti mas di esaki cu esnan concerni. Tambe A.T.A. lo continua cu su parti (rol) integral di e proceso nacional cu ta enfoca riba e Recuperacion Economico, cual tin un priorisacion halto.
A desaroya e asina yama ‘Tourism Recovery Marketing Plan (TRMP)’ (Plan di Mercadeo pa Recuperacion di Turismo). E plan aki ta presenta diferente oportunidad cu ta mustra varios scenario y loke nos por logra hunto y kico ta e enfoke awo y kico lo sosode manera Aruba habri su frontera. Independientemente con nos futuro lo sigui desaroya, e ta crucial cu nos por reconstrui nos producto turistico teniendo cuenta cu entre otro e estudio di capacidad di carga y accionnan pa proteha nos naturalesa y nos patrimonionan cultural –entre otro.
Nos mester prepara nos mes pa cuminsa atrae bishitantenan y sigura cu e placa di turismo lo bolbe den nos economia. Mester ta prepara pa cu esaki localmente. A.T.A. conhuntamente cu socionan ta dedica atencion na programanan specifico dedica na crea e ‘normanan’ nobo pa por opera y ofrece servicio. Pensa aki riba e importancia di saneamento y higiena. Pero tambe riba con negoshinan lo atende cu ‘social distancing’. Sin por brinda e confiansa y e siguridad aki na nos bishitantenan, no por habri bek. Di otro banda pasonan ta ser discuti y evalua di e pasonan cu aerolineanan y barconan crucero lo tuma pa cu e topiconan menciona. Hecho ta cu criteria di entrada pa nos isla ta sumamente importante.
E curso online di e Aruba Certificacion Program (Mi Compromiso) actualmente ta wordo ofreci gratis. E curso aki ta enfoca riba servicio na e turistanan y conocemento di nos isla entre otro. Asina A.T.A. conhuntamente cu Aruba Excellence Foundation ta probecha y stimula enfoke riba nos conocemento y nivel di servicio!
Yudando nos socionan pa medio di un serie di webinars
E ta nos prioridad pa sigui traha di serca cu nos socionan. Pa yuda prepara e caminda nos dilanti, e siguiente simannan nos lo ta presentando un serie di webinars cu lo ta dedica na plannan mara na e trayecto di recuperacion, un resumen di nos strategianan global di mercadeo y accionnan delinea pero tambe riba oportunidadnan proactivo. Un di e sesionnan lo ta dedica na ‘airlift’ y lo wordo presenta pa nos socio Aruba Airport Authority. E ultimo desaroyonan pa loke ta servicio aereo lo wordo comparti.
Nos tur ta hunto den esaki
Manera semper, pero awo mas cu nunca, nos ta comprometi pa sigui traha hunto pa asina Aruba por bolbe mas fuerte cu nunca – y esaki no ta posibel sin e sosten di un y tur. Ta momentonan dificil y e responsabilidad di cada individuo nunca antes tabata asina importante! Bo comportacion lo aporta na e decision di por habri bek, pues tene esaki presente na tur momento!


text:
Ministerio di Salubridat, Medio Ambiente i Naturalesa ta partisipá ku: Deklarashon di koperashon pa inisio di DCVP ta un realida
Ministerio di Salubridat, Medio
Ambiente i Naturalesa ta partisipá ku:
Deklarashon di koperashon pa inisio di DCVP ta un realidat
Willemstad – Di 17 pa 19 di òktober último a tuma lugá e promé reunion komo parti di inisio di proseso pa vishon i koperashon entre e islanan Aruba, Sint Maarten, Boneiru, Saba, Statia i Kòrsou den Acoya Curaçao Resort, Villas & Spa. Minister di Salubridat, Medio Ambiente i Naturalesa drs. Dorothy Pietersz-Janga tabata e anfetrion. Dutch Caribbean Visioning Process (DCVP) ta enserá koperashon entre e islanan menshoná riba nivel di agrikultura, krio di bestia i peska.
Ku firmamentu di e deklarashon aki e islanan ta bai di akuerdo pa formalisá e DCVP komo inisio pa prepará i yega na un Memorandum of Understanding ku por keda firmá dor di tur e islanan na Mart 2023 na Aruba. Esaki ta enserá ku islanan ta komprometé pa studia e efektividat di un koperashon pa e sektor primario i kompartí práktika (best practises) i enseñansa ku otro. Ta importante pa enduresé lasonan i promové seguridat i praktikanan di bon agrikultura ku otro. E islanan por konta ku sosten i koperashon ku Rijksdienst voor Ondernemend Nederland (RVO).
Djaluna 17 di òktober a tuma lugá un field trip kaminda a bishitá e.o. Maneho di Agrikultura i Bestia (ántes LVV), Soltuna, Kunuku Kitchen, M.J. Farm i Hòfi Cas Còrá i vários presentashon e.o. BonFresh i Kolektivo. Durante di djamars i djárason partisipantenen a tuma parti na un Open Space Technology i a finalisá den un World Café ku diferente palabrashonnan i puntonan di interés mutuo. Mas ku bienti sinku persona inkluso konsehero i representantenan a partisipá na tres dia intensivo di reunion.
Na final di e enkuentro Minister di Transporte, Integridat, Naturalesa i Asuntu di Grandinan sr. Ursell Arends di Aruba i Minister di Salubridat, Medio Ambiente i Naturalesa drs. Dorothy Pietersz- Janga di Kòrsou a firma un deklarashon pa sigui promové koperashon entre e islanan den presensia di sr. Derrick Simmons, Island Commissioner di Statia i sr. Rolando Wilson, Commissioner di Agrikultura di Saba.
Pa mas informashon di Salubridat, Medio Ambiente i Naturalesa “like” nos Facebook page “Ministry of Health Curacao”.


text:
ORANJESTAD – Dilanti un sala completamente yen Minister di Asuntonan Economico mr. drs. Richard Arends a hiba su discurso na e ‘Small Business Event’ diasabra ultimo. Arends a bisa cu e evento kier logra dos meta. “Na prome brinda tur empresario chikito y mediano como tambe futuro empresarionan e informacion practico pa mehora nan negoshi, duna nan un guia unda tin mester y pone enfasis riba aspectonan cu no a tene cuenta cu nan. Nos lo trata topiconan manera financiamento, impuesto, Recursonan Humano, consehonan strategico, seguro, digitalisacion y uzo di data. E di dos meta di e evento ta pa inspira tur presente pa mehora nan negoshi, aumenta nan benta of simplemente tuma e paso importante pa bira un empresario local.”
Arends a bisa di lo comparti algun idea y pensamento cu por sirbi pa logra e metanan aki. “2017 ta un aña prometedor. Hopi cosnan bon, hopi oportunidad. Inicio di rehabilitacion di e refineria ta trece hopi actividad economico tur rond nos isla. E ultimo cifranan di turismo ta hopi alentador. E cantidad di bishitante di Merca den algun hotel a subi cu 20%, e RevPar mas cu 9% y e crecemento economico pa e aña aki ta wordo anticipa na 3,4%. Esaki ta danki na inversionnan den sector priva como tambe di gobierno cu ta suma un biyon florin. Tur esaki ta resultado di trabounan duro, sacrificionan grandi y dedicacion incansabel di nos tur.” Arends a conta cu asina mes e kier para keto riba un punto di salida. “Bo no por tin un economia sostenibel si bo actividadnan economico no tin un balor agrega, bo infrastructura no por sostene bo actividadnan economico y bo calidad di bida ta keda atras.”
Arends a conta con ademas di inversionnan den turismo na 2010 e prome Gabinete Mike Eman a inicia un plan di inversion cu a sirbi 4 proposito: Jump start economia cu tabata gravemente afecta, frena deterioro di e poder adkisitivo di famianan, aumenta financiamento pa negoshinan y crea cuponan di trabou. “Ta impresionante pa wak tur loke nos a logra riba tereno di turismo, infrastructura, energia y tambe den areanan publico: e proyectonan principal a suma riba Afl. 1,2 miyon. Si nos wak aña 2017, nos ta testigo di un waf di container ultramoderno na Barcadera cu ta cumpli cu reglanan estricto internacional, obranan infrastructural di mas grandi di e ultimo 30 añanan, un hospital ‘state-of-the-art’ cu por bira un centro di economia di conocemento, areanan rond di nos refineria cu pa e ultimo shen añanan tabata inaccesibel pa nos y awe nos por usa nan atrobe y un area cla pa desaroya na nos waf crucero na Oranjestad. Esakinan ta e 5 areanan fisico nobo rond di nos isla cu ta fuente di oportunidadnan infinito pa tur actividad comercial. E oportunidadnan ta nos dilanti, ‘opportunities ahead’ loke ta e nomber di e evento di awe”.


text:
E ultimo cos cu bo ta haci prome cu bo bay drumi tin un impacto significativo den bo estado di animo y nivel di energia riba e dia siguiente. E personanan exitoso ta compronde cu nan exito ta cuminsa y termina cu nan salud fisico y mental, cu ta depende casi por completo si nan ta drumi suficiente.
P’ESEY TA IMPORTANTE PA ESTABLECE UN RUTINA PROME CU DRUMI
1. Nan ta lesa
Michael Kerr, un orador empresarial internacional ta conta cu e conoce un candidad di lider di empresa, cu ta reserva un tempo prome cu nan bay drumi pa nan lesa. E ta agrega: “Esaki no ta necesariamente reserva solamente pa lesa tocante di negoshi of textonan inspiracional. Hopi hende exitoso ta haya balor den explora riba diferente sorto di topico, cu por yuda stimula mas nan creatividad y pasion den nan bida”.
2. Nan ta haci un ‘to do list’
“Aclaria e mente pa un anochi di soño profundo ta fundamental pa hopi e hendenan exitoso” Kerr ta bisa. “Hopi biaha nan ta tuma e tempo pa skirbi un lista di e cosnan cu nan mester haci e dia sigueinte, pa asina e pensamentonan aki no termina invadiendo nan espacio mental durante anochi”.
3. Nan ta refleha riba nan dia
Kerr ta bisa cu ta importante pa tuma e tempo prome cu bo bay drumi pa reflexiona of skirbi e tres cosnan cu bo ta agradecido p’e, cu a pasa durante e dia. “Un journal di gratitud tambe ta corda e persona di e progreso, cu el a logra e dia ey den cualkier aspecto di su bida. Esaki ta sirbi manera un manera pa e persona keda motiva, specialmente ora nan ta bayendo door di un etapa dificil”.
4. Nan ta medita
10 minuut di meditacion ta hopi bon pa haci, esaki ta un manera fantastico pa relaha bo curpa y trankilisa bo mente.
5. Nan ta visualisa e exito di e dia siguiente
Hopi persona exitoso ta tuma un paar di minuut prome cu nan drumi pa visualisa un resultado positivo pa e proyectonan cu nan ta trahando riba dje.


text:
Miembronan di Konseho Elektoral a huramentá
Miembronan di Konseho Elektoral a huramentá
Geplaatst op 16 October 2020 dor di Ministerio Asuntunan General i Promé Minister
Willemstad- Djaweps dia 15 di òktober, algun miembro di Konseho Elektoral a hasi huramentashon den presensia di Gobernador di Kòrsou, Su Ekselensia Lucille George-Wout. E siguiente miembronan a keda huramentá: sr. Raymond Philip Romer (miembro i alabes presidente), sr. Charles Prisciliano do Rego (miembro i alabes presidente suplente), sr. Edward Robinson Lawrence Panneflek (miembro), sr. Theodorus Maria Johannes Caris (miembro), sr. Anthmar Joseph Rupert Kranwinkel (miembro), sra. Marguerite Thérèse Bernadette Britt (Miembro) i sra. Sheryl Antonilia Losiabaar (miembro).


text:
The content originally appeared on: Diario
Edward Maduro, presidente di SADA:
No por ta asina cu a tarda 5 aña pa firma 168 Landsbesluit!
ORANJESTAD (AAN) – Sindicato di Aduana “SADA” a tuma nota di locual Minister di Finanzas, bao cual ministerio Cuerpo di Aduana ta cay, a publica riba su facebook page, cu nan a manda 168 Landsbesluit pa e structura nobo di salario di Aduana.
Edward Maduro, Lider Sindical di SADA, a señala cu e minister a bisa cu e tabata un trabao hopi largo, y cu desde 2017 cu el a wordo apunta como Minister di Finanzas, nan a traha duro, na un manera serio y diligente.
Maduro a expresa cu cada ken cu scucha e parti aki, unda e minister ta bisa cu desde 2017 e ta bezig cu 168 Landsbesluit y te aworaki, cinco aña despues, e ta finaliza esaki ta wak sigur e falta di seriedad den e cumplimento di locual SADA y su miembronan a firma cu gobierno na 2017.
E lider sindical a coregi algun punto y ta cuestiona cu e mandatario ta mal informa, segun el a bisa.
E ta señala cu ora e minister di finanzas a drenta na 2017, practicamente tur cos tabata cla caba y unico cos cu tabata falta ta pa e LIM wordo ehecuta. Pa dos aña largo nan a walk out, welga y bay Corte na 2019 pasobra pa dos aña largo e mandatario aki y minister presidente a sinta hunga cu e asunto aki, cu tabata cla caba.
El a bisa cu e LIM mester a wordo ehecuta for di Januari 2019 caba, pero pa un motibo of otro, kizas nan no ta gusta Sindicato SADA, nan a bin perhudica henter Cuerpo di Aduana. El a bisa cu no solamente e funcionarionan uniforma pero esnan di e Dienst Administrativo, cu tambe tabata tin palabracion cu Minister di Finanzas na Juli 2017.
El a subraya cu DRH, minister di finanzas y minister presidente a perhudica un Cuerpo completo, pasobra no por ta asina cu nan a tarda cinco aña pa firma 168 Landsbesluit.
E presidente di SADA a remarca cu el a purba di splica minister di finanzas esaki, pero ora tin un minister cu no ta duna atencion na un Cuerpo di Aduana, cu ta asina importante, manera nan mes ta bisa, pero ki bal bisa esaki si no ta practike.
Nan a cumpli cu nan palabra manera nan a primiti, pero na September 2019, ora a conoce un paro cien porciento di Aduana, nan a bin cu e berdad dilanti, ora cu nan a pasa un cuchio na lomba di Cuerpo di Aduana. “No den Sindicato SADA, no den mi persona, pero den full e Cuerpo incluyendo esnan den e ramonan administrativo, y awe un bez mas tin prueba cu nan a wordo perhudiaca pa e gobierno aki”, Edward Maduro a acentua, agregando cu hopi hende den Cuerpo di Aduana sa cu esaki tabata regla caba, y nan tin varios aña caba den Corte. Sindicato SADA ta haci su maximo pa keda cla cu esaki, pero nan ta den Corte ainda. Maduro ta convenci cu tur e 168 Landsbesluitnan ta fout, sin wak nan e tin un presentimento y ta casi sigur di esaki y cu 168 caso ta bay tin den Corte, pasobra no a respeta ni cumpli cu loke a wordo firma na 2017.


text:
open water
-
Asunción2022
Britta Schwengle ta mira atras bek na un tremendo prestacion
Britta Schwengle ta mira atras bek na un tremendo prestacion den Weganan Suramericano Asuncion 2022 E atleta di Open Water,…Read More »
-
Asunción2022
Britta Schwengle ta elabora riba su participacion
Atleta di Open Water, Britta Schwengle ta elabora riba su participacion caminda ta termina na di 11 lugar den e…Read More »
-
Asunción2022
Britta Schwengle cla pa su competencia di Open Water
Algun rato pasa nos atleta di Open Water, Britta Schwengle a hasi su entrenamento den e awa nan di e…Read More »
-
News
Lucien ta bolbe Aruba
Lucien Peterson na caminda pa Aruba Despues di un tremendo competencia aki na Rosario, Lucien Peterson hunto cu coach Davy…Read More »
-
News
Coach Davy ta conta di Rosario
Davy Bisslik ta conta di su experiencia como Coach pa prome biaha den un Wega.#equipoaruba #rosario2019 Posted by Comite Olimpico…Read More »
-
News
Lucien contento di su competencia
Lucien Peterson ta conta di su experiencia na e Weganan di Playa Sur Americano Rosario2019#equipoaruba #rosario2019 Posted by Comite Olimpico…Read More »


text:
Motosiklista a pèrdè bida den tráfiko.
(foto VIGILANTE)
Djamars 21 di febrüari 2017, alrededor di 06.45 or, Sentral di polis a dirigí un patruya na Caracasbaaiweg pa un aksidente entre un outo i un motosaikel. Na yegada di e patruya nan a bin topa un hòmber drumi abou ku un kap na su kabes i tabata sangra bastante.
For di un investigashon preliminar ku polis a hasi na e sitio, a sali na kla ku shofùr di un outo ku tabata kore riba Caracasbaaiweg den direkshon di Saliña, a bai lora na su man robes na altura di e krusada ku Sòrsaka. Nèt na momentu ei e shofur di e motosaikel a trata di pasa e outo na man robes. Dor di akshon aki e motosaikel a bai dal den parti dilanti di e outo i shofùr di e motosaikel a pèrdè kontrol riba e vehíkulo i a dal su kabes kontra di un ‘vangrail’.
Alrededor di mitar di nuebe, dòkter di polis a konstatá morto di e motosiklista, e hòmber Noah Daniel Guy Desjardins nasé na Canada 24 di desèmber 1989. Departamento di Tráfiko ta kontinuá ku e investigashon.


text:
Atministrashon kolonial na 1904 a laga Dr. J. Boeke investigá posibilidatnan di peska na Kòrsou. Boeke ta konstatá ku apesar ku tin hopi (tipo di) piská den nos awanan, Kòrsou ta karesé organisashon i kapasidat pa desaroyá peska*. Den terminologianan ku no ta laga duda e a bisa:”over het algemeen schijnt het moeilijk den neger tot intellectueel samenwerken te brengen”, inkluso:”de overschilligheid, over het algemeen aan het negerras eigen [betekent dat er] slordig en zorgeloos [wordt] gehandeld”.
Ounke a duna Gobernadó e rapòrt, no a tribi mishi ku e rekomendashonnan pa organisá peska lokal. A preferá hinka esfuerso den un proyekto estilo ‘game changer’ na 1938 pa laga Alemannan bin piska i prosesá tribón den nos awanan. A argumentá ku “Alemania mester di piská i su barkunan a kolonisá lamanan tur kaminda”. Tuma nota ku na 1938 Alemania ya a start su akshonnan di guera.
Apesar ku dr. Boeke no a rekomendá piskamentu di tribón, e desaroyadónan a bisa ku awanan entre Florida i Kòrsou tabata esnan ku mas tribón na mundu (lokual no ta bèrdat), sufisiente pa abastesé humanidat. Banda di su karni (ku no tabata gustá aki) tribón lo tabata fuente pa perfume, kosmétika, remedi, zeta i kueru. Pues, empleo i plaka. E proyekto no a konsiderá solamente barku di peska pero tambe avionnan ku for di den laira por a lansa harpún den laman i mata un kantidat di 15 pa 16 tribón tur dia. Alfred Ehrenreich (1882-1931), un Oropeo opseshoná ku tribón tabata e fuente di inspirashon. Kuriosamente Ehrenreich su proyekto mes a bai fayit un dékada promé.
No mester ta un sorpresa ku e proyekto di tribón no a mira lus di dia. Mi ta kurioso pa sa si e titular di Ekonomia ku na 2018 a anunsiá mil baka hambrá for di Colombia a keda inspirá pa e proyekto di tribón, 8 dékada atras. E semehansanan ta palpabel. En todo kaso, historia ta demostrá ku historia ta ripití.
Willemstad, Kòrsou
*Rapport betreffende een voorlopig onderzoek naar de toestand van de visscherij en de industrie van zeeproducten in de Kolonie Curaçao (1907)


text:
Diasabra ultimo na Bruselas mi a ricibi for di e Coordinador di OCTA, Sr. Pablo Lopez-Herreriaz, e promer -draft- di un estudio extenso titula; “Blue Economy Roadmap; Realizing the potential of the overseas countries and territories for sustainable blue growth (BLUE ECONOMY)”.
E raport aki a wordo compila pa expertonan di OCTA y COWI Belgium (Dr. K. Sumser), den consulta cu stakeholders tambe di Aruba y lo forma e base pa Aruba por yega na fondonan corespondiente di Union Europeo.
Cu e estudio aki OCTA (Association of Overseas Countries and Territories affiliated to the EU) tin como meta e identificacion di oportunidadnan pa DIVERSIFICACION di ECONOMIA di (tambe) Aruba den areanan manera; aquaculture, sustainable coastal tourism, marine biotechnology, ocean energy, seabed mining, etc.
Otro siman e Comité Ehecutivo di OCTA, presidí pa Aruba (Voorzitter), lo aproba e version final di e estudio aki. Consequentemente, OCTA lo introduci e estudio aki tambe na e Aruba Investment Summit dia 2 di juni 2021.


text:
Minister di Enseñansa y Deporte Endy Croes a tene na Arubahuis un encuentro cu studiantenan. Tambe presente na e ocacion aki tabata Minister Plenipotenciario Guillfred Besaril, Anne Marie Proveyer-Groot, directora di Departamento di Enseñansa, Viola Huetger, rector di Universidad di Aruba y un grupo di mentor.
Minister Croes a habri e encuentro bisando cu elo tene un introduccion cortico, pasobra meta di e encuentro aki ta pa e como mandatario tende di e studiantenan kico ta nan problema of preocupacion. Durante di e encuentro diferente tema a bin padilanti, manera e deseo pa regresa Aruba y e debe na DUO cu ta den euro. Algun studiante a duna di conoce cu nan lo keda un periodo Hulanda pa traha pa gana experencia y tambe cuminsa na paga nan fiansa na DUO bek.
Un aspecto hopi importante cu a bin dilanti ta e laso cu e studiante tin cu Aruba y kico ta e manernan pa keda stimula esaki. Tambe a papia cu lo mester enfoca mas riba tipo di estudionan cu por duna mas garantia pa un trabao na Aruba. Riba e punto aki a papia tambe pa bin cu un sistema cu e studiante por tin un bista riba e vacaturanan cu tin na Aruba y cu esaki por stimula nan na dicidi pa regresa y traha na Aruba.
E encuentro tabata hopi informativo y ameno y minister Endy Croes a gradici e studiantenan pa a tuma e tempo pa bin Arubahuis pa asina ela haya un chens pa papia cu nan y tende nan preocupacion.


text:
ORANJESTAD – Minister di finanza Xiomara Maduro dialuna atardi den un comunicado a sigura cu ‘no tin ningun KB (Koninklijk Besluit) riba mesa, manera cu ‘algun medio di prensa a cuminsa specula’. E mandatario ta sigura cu CAFt ta duna su conseho riba presupuesto y cu gobierno a reacciona. Ademas, segun e mandatario, CAFt ta meramente haciendo su trabouy di supervision financiero y su persona ‘ta focus su trabounan riba mehoracion di finanza publico’. E mandatario ta bisa specificamente tambe den su articulo:” No tin ningun KB riba mesa”.
REACCION CAFt
E mandatario ta reacciona asina riba e ultimo reaccion di e colegio di diabierna ultimo, unda cu e ta duna gobierno 14 dia pa reacciona cu contestanan satisfactorio, sino ‘no ta keda CAFt nada otro di raporta na Rijks Ministerraad y e raportahe ey por inclui un aanwijzing’, osea un instruccion of KB manera e ta wordo yama tambe. Pues no ta prensa ta specula, sino ta CAFt ta alerta gobierno cu e por haye cu un ‘KB’ proximamente si e no cambia e contendido di presupuesto 2022.
REACCION GOBIERNOLoke ta pasa, ta cu basa riba e ultimo reaccion di gobierno, unda cu gobierno a bisa claramente, cu no por haci mucho mas cu e conseho y cu CAFt por conseha pero no ta nifica cu gobierno ta acepta of tin cu tuma e conseho sin mas. Y prome minster Wever Croes tambe a confirma recientemente cu tin un diferencia di opinion entre CAFt y gobierno riba hopi di e puntonan aki. Cu e pensamento aki, ta mustra cu no por spera mucho cambio den e contesta siguiente di gobierno. Y CAFt di su banda tabata hopi cla cu gobierno mester adapta e presupuesto 2022 usando tur e 12 consehonan, y cu si esaki no sosode, e lo por raporta bek na RMR cu e consecuencia conoci. Ta keda awor na gobierno pa contesta prome cu 24 di juni, di un forma convincente, pa evita un KB, manera cu e mes ta bisa cu ‘no ta riba mesa’.


text:
DCNA tabata aktivo ku promoshon di un agènda ku enfoke riba naturalesa, na Hulanda i riba nivel internashonal. Sea ku ta pa sostené e parke marino pa mamífero di laman i tribon ‘Yarari Marine Mammal and Shark Sanctuary’, òf ku ta pa realisá lasonan di partner òf ku ta pa presentá un Plan di Akshon di Klima, 2022 a bira un aña eksitoso pa esfuersonan di drecha konservashon di naturalesa denter di Karibe Hulandes
Un di e tantísimo metanan di DCNA ta pa promové maneho i propagá trabou, tantu den Hulanda komo riba tereno internashonal. Huntu ku e miembronan di DCNA su direktiva, e fundashon di ret di kontakto pa organisashon di konservashon a move aktivamente pa atendé ku polítikonan i agentenan di skirbi maneho pa por enfatisá e importansia di konservashon di naturalesa denter di Karibe Hulandes. Akibou ta sigui algun di e logronan di e trabou importante akí den e lunanan tras di lomba:
Lei di Realisashon di Yarari Sanctuary
Finalmente Konseho di Minister di Hulanda a aprobá riba djabièrnè 8 di yüli e lei di realisashon di e parke marino pa mamífero i tribon ‘Yarari Marine Mammal and Shark Sanctuary’. Esaki tabata un siguiente paso importante den protekshon di tribon, bayena i dòlfein den e awanan di Boneiru, Saba i Statia. For di momentu di apuntashon di e parke Yarari na 2015, DCNA tabata aktivamente embolbí den konsipiá e lei di realisashon i e organisashon ta kontentu di mira ku finalmente ta realisando e struktura di manehá e santuario.
Kolaborashonnan nobo
Na luna di yüni DCNA su organisashon partner Blue Marine Foundation a manda invitá DCNA pa bin Londres pa bin topa Lord Zach Goldsmith (Minister di e área di Pasífiko i di Medioambiente) pa diskutí tokante Reino Uní su Programa di Faha Blou (Blue Belt Programme), un programa di sosten pa e Teritorionan Ultramar di Reino Uní pa sostené monitoreo i kontrol di peskeria. Huntu ku Blue Marine Foundation, DCNA aktualmente ta eksplorando si un programa similar lo por haña realisashon na Karibe Hulandes.
Plan di Akshon pa Klima
Na mei, komo parti di e bishita di trabou di DCNA na Hulanda, DCNA su direktor Tadzio Bervoets i presidente di direktiva Hellen van der Wal a presentá DCNA su Plan di Akshon pa Klima na Karibe Hulandes, na e Ministerio di Asuntu Interno i Relashon denter di Reino (BZK) i na e Ministerio di Klima ku un súplika na Gobièrnu di Hulanda pa traha aktivamente huntu ku stakeholdernan pa hasi Karibe Hulandes resistente na kambio di klima. Tambe a presentá e plan na e Parlamentarionan Jorien Wuite i Lammert van Raan durante un master charla ku nan a tene na Pulchri Studio na Den Haag.
DCNA lo kontinuá traha aktivamente pa yega na un forma di sosten mas strukturá pa Konservashon di Naturalesa denter di Hulanda Karibense. Tin algun proyekto nobo prometedor, manera sosten den implementashon di e Plan pa Maneho di Naturalesa i Medioambiente BES i e benidero Komitiva Konsehero Sientífiko i Tékniko (Scientific and Technical Advisory Committee/STAC) di e protokòl pa Área Spesífikamente Protehá i di Naturalesa (Specifically Protected Areas and Wildlife / (SPAW). Bo por keda na altura di tur e último notisia di DCNA dor di registrá pa e boletin mensual BioNews dor di subi na www.dcnanature.org/news.


text:
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Celebrating Our 10th Anniversary Online!
Get 10% Off Storewide!!!
.
Un E-magazine pa inspirá, eduká, konsientisá i entretené
Sera konosí ku Djispi: At'ami akí!
Hei, kerido pensamentistanan, kon ta bai!
Ami ta Djispi, e grawatá di wea, e dede pikiña, e ùmpi dùmpi, ènfin den un palabra e pret’i wowo di Famia Pensamentu.
Nos ta tur kaminda, manera komehein. Asta ora bo ta na soño nos ta na altura di bo pensamentunan. Yu, Djispi por konta bo ku tin hende ta pensa mashá ko’i loko, tin ta pensa disparati, tin tambe ku ta patapata di bon pensamentu, pero te ei. Tin ta pensa pensa pensa ... pero nada.
Mirando ku, debí na esaki, nos famia a kuminsá ta skarsa Djispi a disidí di ‘bula afó’. Tin hopi bon pensamentu ku ta muri un morto natural. I komo ku Djispi akí ta un tiki chismeira i tambe pa salbaguardiá kontinuashon di Famia Pensamentu, Djispi a lanta su website. Sí, www.djisunpensamentu.com.
Ata Djispi akí kla pa basha bou, pone hopi pensamentu floresé! Ahan, si bo tambe ke konta nos bo pensamentu òf bo tin kualke remarke òf sugerensia relashoná ku Djispi su website, djis kontaktá nos na djispi@djisunpensamentu.com.
Duike duike!


text:
Konseho pa paden i pafó:
Semper mantené 1,5 meter di distansia for di otro hende.
Mucha te 13 aña sí por yega serka di otro i di adulto.
No bai kaminda tin hopi hende.
Traha na kas mas tantu posibel.
Na kas bo por risibí bishita di un máksimo di 3 hende.
Pafó di kas bo por palabrá ku un máksimo di 3 hende tambe.
Tapaboka: Konseho nobo pa tur hende for di 13 aña
Bisti un tapaboka den edifisio.
Por ehèmpel den tienda, na skol i den restorant.
Ora bo ta sintá, bo por kita e tapaboka. Por ehèmpel na mesa den un restorant.
Bisti e tapaboka bèk ora bo ta bai kana, por ehèmpel ora bo ta bai baño.
Transporte públiko
Hasi uso di transporte públiko solamente ora no ta drùk.
Tur hende for di 13 aña mester bisti un tapaboka (mondkapje) den transporte públiko. Bo por haña un but di € 95 si bo no bisti e tapaboka.
Si bo tin keho: Hasi un tèst i keda kas
Hasi un tèst di Corona i keda kas si bo tin un òf mas di e kehonan akí:
keintura (mas di 37,5 grado)
difikultat pa hala rosea
di ripiente bo no por hole òf pruf
tosamentu
nistermentu
sleim den bo nanishi
doló di garganta
Si bo tin keintura òf difikultat pa hala rosea, tur hende ku ta biba ku bo den kas mester keda kas tambe. Si bo no tin keho, no hasi e tèst. E tèst no ta nesesario e ora ei.
Tèst
E tèst di Corona ta grátis.
Bo por traha un sita na dos manera:
Riba bo kòmpiuter: Bai www.coronatest.nl. Bo tin mester di bo DigiD.
Na telefòn: Yama 0800-1202.
Keda kas te ora bo haña e resultado di GGD.
Bo no por risibí bishita te ora bo haña e resultado. GGD ta bisa bo ki ora bo por sali kas atrobe.
Dòkter di kas
Ta importante pa no bai bo dòkter di kas ku keho di Corona. Yama promé.
Riba e wèpsait www.Thuisarts.nl bo ta haña mas informashon tokante Corona.
Si bo tin otro pregunta tokante Corona-vírùs:
Yama 0800-1351
Kico bo por haci?
Aki ta sigui algun tip importante:
1. Laba bo man un par di biaha pa dia cu habon. Laba tambe bon memey di bo dedenan
2. Uza napkin ora di niester y supla bo nanishi.
3. Niester den bo elleboog.
4. No duna hende man.
Glashaven 14-G, 3011 XH Rotterdam | T 010 23 321 53 | E info@derma-rijnmond.nl
Woordbouwerplein 1, 3224 XL Hellevoetsluis
Cookies | Privacy | Disclaimer


text:
In The Spotlight
ORANJESTAD - E anuncio di Minister Geoffrey Wever dialuna 8 di augustus cu prijs di gasolin y diesel lo baha diaranson awor, a trece alivio den comunidad.
ORANJESTAD - Dialuna mainta durante un conferencia di prensa di Gobierno di Aruba, minister di Husticia y Asuntonan Social Rocco Tjon a amplia riba e desaroyonan pa loke ta trata Brandweer Aruba.
ORANJESTAD - Propuestanan lo stimula desaroyo economico duradero. Comision di Recuperacion Economico, instala door di minister di Asunto Economico, Comunicacion y Desaroyo Sostenibel mr. Geoffrey Wever a tene nan di tres y ultimo sesion riba 14 di juli 2022.
Aruba ta cumpli cu e recomendacionnan pa preveni y combati labamento di placa y financiamento di terorismo
ORANJESTAD - Siman pasa e resultado di Aruba su di 4 ronda di evaluacion door di Caribbean Financial Action Task Force CFATF a bira conoci.
Meer Nieuws uit Aruba
ORANJESTAD - E anuncio di Minister Geoffrey Wever dialuna 8 di augustus cu prijs di gasolin y diesel lo baha diaranson awor, a trece alivio den comunidad.
ORANJESTAD - Dialuna mainta durante un conferencia di prensa di Gobierno di Aruba, minister di Husticia y Asuntonan Social Rocco Tjon a amplia riba e desaroyonan pa loke ta trata Brandweer Aruba.
ORANJESTAD - Director di DOW, Marlon Croes a duna un relato di e trabounan cu a presenta pa DOW a consecuencia di e pasada di e tormenta.
KRALENDIJK - Notisia di polis di djabièrnè 30 di yüli te ku djaluna 2 di ougùstùs 2021
Macuarima Aruba: Recientemente alto mando di polis a reconoce e agente policial Raigel Hoen pa su acto heroico cu e la haci durante e tabata laborando.
MACUARIMA, ARUBA: Na Centro di Husticia a tuma lugar promocion di diferente colega den Cuerpo Policial. Den presencia di altocomisario di Polis interino sra Tjon-Kock, mando policial a haci entrega di varios promocion.
ORANJESTAD - Propuestanan lo stimula desaroyo economico duradero. Comision di Recuperacion Economico, instala door di minister di Asunto Economico, Comunicacion y Desaroyo Sostenibel mr. Geoffrey Wever a tene nan di tres y ultimo sesion riba 14 di juli 2022.
Aruba ta cumpli cu e recomendacionnan pa preveni y combati labamento di placa y financiamento di terorismo
ORANJESTAD - Siman pasa e resultado di Aruba su di 4 ronda di evaluacion door di Caribbean Financial Action Task Force CFATF a bira conoci.
Aruba Ta Tuma E Situacion Financiero Di Nos Pais Hopi Na Serio, Pero Mester Tene Cuenta Cu E Situacion Dificil Den Nos Pais Aworaki
WILLEMSTAD - Den 3 aña a baha e deficit di 16% pa 0.6% di GDP, algo hopi remarcable! Minister President Evelyn Wever-Croes a informa cu nan ta den dialogo cu Hulanda riba e situacion financiero di pais Aruba.


text:
Nos selekshon femenino U-17 ku dos wega amistoso na Aruba
Riba invitashon di nos ‘hermana isla’ Aruba, nos selekshon femenino kategoria U-17 a biaha pa Aruba awe mainta pa partisipá na 2 partido amistoso. Esaki den kuadro di Aruba su partisipashon na e CONCACAF Girl’s U-15 Championship. Nos selekshon femenino U-17 a aseptá e invitashon aki ku lo fungi komo práktika pa tantu Aruba su selekshon U-15 komo nos selekshon U-17 pa nos kompromisonan den futuro.
E promé partido lo tuma lugá djasabra 9 di yüli 8’or di anochi miéntras e segundo partido lo tuma lugá 10 di yüli 3’or di atardi. Ámbos partido lo ta den Centro Deportivo Guillermo Prospero Trinidad aya na Aruba. Despues di e partidonan aki nos selekson lo regresá djaluna 11 di yüli 2022 repartí den 2 grupo.
Nos selekshon femenino kategoria U-17 ya tin algun dia ta prepará pa nan partidonan i un grupo di 18 hungadó ta forma parti di nos selekshon.
E selekshon ta wòrdu dirigí pa Sr. Heinrich Roojer ku ta wòrdu asistí pa Sra. Sterre Noordhoek komo asistente tékniko. Sra. Denice Linger Berggraaf ta e masahista miéntras Sra. Nadine Carolina ta esun enkargá ku e materialnan di nos selekshon.
E hefe di delegashon ta Sra. Fabi Constansia, miembro di direktiva di FFK.
FFK ta deseá nos damanan éksito durante nan partisipashon na e 2 kompromisonan amistoso aya na Aruba!


text:
Oliver Daemen, un hoben di 18 aña di Tilburg, lo bira e persona mas jong cu ta biaha den espacio, ora e join Jeff Bezos, e fundado di Amazon, den e prome biahe di New Shepard diamars awo. E raket cu Daemen, Bezos y e dos otro pasaheronan lo yega alrededor di 100 kilometer di haltura, ta opera pa Blue Origin, cual Bezos a inicia casi 21 aña pasa. Riba e haltura aki nan por wak e streanan, e rand di e atmosfera y e ‘curve’ di e aardoppervlak, despues nan lo bolbe na e superficie di mundo. E raket ta yama New Shepard, un homenahe na Alan Shepard cu ta e prome persona di Merca cu a bay den espacio. Tin lugar pa cuatro persona den e racket, e prome ta Jeff Bezos y su ruman Mark, di tres pasahero ta Wally Funk cu tin 82 aña. Despues di e lansamento, e lo bira e ser humano mas bieu cu a bay espacio. Oliver Daemen ta splica cu semper e tabata soña di bay bishita espacio.
E ta ser considera manera e prome cliente cu ta paga pa Blue Origin, segun e compania. E september aki, Oliver lo atende e Universidad di Utrecht pa studia ‘physics and innovation management’. Su tata, Joes Daemen, ta e director ehecutivo di Somerset Capital Partners, un empresa di real estate na Oisterwijk. El a cumpra e spot den New Shepard y el a scoge su yiu pa biaha na su luga. Aunke cu e no a haci e oferta mas halto, Blue Origin a scoge riba miles di persona. E ganado di e bid, cu a ofrece 28 miyon di dollar, a cancela su trip. E 28 miyon dollar a wordo paga na Blue Origin su organisacion non-profit, cu tin e tarea di desaroya forma di biba y traha den espacio, y tambe inverti den e hobennan cu ta busca un carera den e area di STEM.


text:
BEBE BIÑA CORA PA BAHA PESO
Biña cora ta componi di e.o. piceatannol,...
4 CUMINDA HALTO DEN PROTEINA
Proteina ta e ‘building blocks’ di e componentenan basico di e organonan, musculo, cuero y hormona. E...
TIPO DI ANTOHO Y SU POSIBEL CAUSA
Antoho generalmente ta cuminda cu ta yuda nos calma cualkier tipo di ansiedad. Pero loke nos no...
6 MOTIBO PA COME COMCOMBER
E propiedadnan di comcomber ta realmente hopi y su beneficionan ta varia desde...
5 MANERA CREATIVO PA COME VEGETAL
Ta hopi importante pa inclui vegetal den bo dieta diario. E vegetalnan ta rico den antioxidante y...
E BENEFICIONAN DI AZETA DI COCO PA E CUERO
Den e ultimo añanan, azeta di coco a converti den un ingrediente...
E MIHO MANERA PA CORTA CALORIA
Hopi biaha nos ta scucha e frase: ‘pa bo perde peso bo...
ALIMENTA PA MANTENE BO SISTEMA INMUNOLOGICO FUERTE
Si bo ta buscando manera pa preveni griep y otro infeccionnan, e prome paso ta pa bishita...
5 MANERA CON PA INCLUI VEGETAL DEN BO DIETA
Ta hopi importante pa inclui vegetal den bo dieta diario. Vegetalnan ta rico den antioxidante y nutrientenan,...
E DIETA DI CELEBRO
Nos ta haci regimen di alimento pa ta mas flaco of pa no bira gordo y nos ta...


text:
Scolnan secundario y universidad por habri den fase di test. E gobierno di Reuno Unido a distribui cerca di 57 miyon kits pa e fluho lateral pa scolnan rond e pais, pero ta existi preocupacion di e precision di test, locual por haci cu alumno ta obliga na autoaisla innecesariamente. Inglatera a tende e brote mas mortifero di Europa, cu casi 125.000 morto pa Covid-19.
Budapest, e hungarionan tin medida estricto di blokeo destina pa stop un ola di record di hospitalisacion y morto pa covid-19 impulsa pa variante di e virus. Un aumento na indicadornan di pandemia for di cuminsamento di february a pone cu gobierno a anuncia restriccion nobo.
Esey ta inclui ceramento di mayoria di tienda durante dos siman y cresh, scolnan primario te cu 7 di april. Mayoria di servicio tambe mester a stop cu nan operacion y gobierno a insisti pa compania pone nan trahado na cas. Solamente luganan esencial por keda habri.
Portugal, ta acercando na su obhetivo di lanta un blokeo nacional pa covid-19, un paar siman despues di cu e tabata e pais mas afecta di mundo pa e size di e poblacion.
Expertonan di salud a bisa e president y prome minister di Portugal pa un reunion via television cu e tasa di 14 dia di casonan nobo di covid-19 pa cada 100.000 persona mester cay den meta di 60 pa otro siman.
Alemania ta buscando pa aumenta e uso di vacuna AstraZeneca despues di cu autoridad a duna lus berda siman pasa pa administra persona di 65 aña of mas. Centenares di miles di dosis a keda acumula pa ultimo siman pa motibo di restriccion di ken por ricibi vacuna.
Segun e centro Europeo pa Prevencion y Control di malesa, Alemania a ricibi 2.1 miyon di dosis pa inyeccion di AstraZeneca, pero a administra solamente 721.000.
E ministerio di salud di Italia a aproba oficialmente e uso di vacuna contra coronavirus AstraZeneca pa persona sano mayor di 65 aña di edad, citando suministro di vacuna limita y necesidad pa vacuna persona cu por ta vulnerabel na complicacion.
E agencia Europeo di medicamento a aproba AstraZeneca pa tur grupo di edad, pero algun nacion manera Italia y Alemania a limita inicialmente na menor di 65 aña di edad y yama nan dato limita.
E limitacion ta un di razon di locual e 27 nacionnan di Union Europeo a keda patras pa motibo di Inglatera pa e vacunacion di nan poblacion. Miyones di dosis di AstraZeneca ta acumula na henter Europa den spera di keda distribui.


text:
Relato finansiero
Un relato finansiero òf relato anual òf estado finansiero ta un revishon òf informe anual di e situashon ekonómiko i finansiero di un kompania. E relato aki por wòrdu prepará pa Hunta di Maneho di e kompania òf un akountent interno òf eksterno. E informashon den e relato aki ta útil pa toma di desishon finansiero. Personanan hurídiko òf natural ku por ta interesá den e relato aki por ta entre otro Akshonistanan, Prestamistanan, trahadónan i Fisko. Mayoria bia, esaki dependé di e posishon hurídiko di e kompania, e relato mester ta kumpli ku normanan standardisá di kontabilidat. Promé ku e relato wòrdu publiká, dependé atrobe di posishon hurídiko di e kompania, e mester a wòrdu ouditá pa un Registerakountent.
Relato interno[editá | editá fuente]
E relato finansiero interno ta e relato pa e Hunta di Maneho di e kompania. Esaki ta diferente serka kada kompania komo ku no tin lei pa standardisá esaki. Mayoria bia e relato aki ta hopi mas amplio i spesífiko. Meta prinsipal di e relato aki ta pa duna informashon na maneho di e kompania pa toma di desishonnan operashonal i finansiero.
Relato konsolidá[editá | editá fuente]
Ta papia di un relato finansiero konsolidá na momentu ku esaki ta duna informashon riba e situashon finansiero di un grupo di kompania. Un grupo di kompania ta konsistí di un kompania mama huntu ku su supsidiarionan. Den e kaso aki e kompania mama ta traha e relato finansiero. Tur supsidiarionan ku ta kai bou di e kompania mama mester wòrdu hinká den e relato finansiero. Reglamentashon pa loke ta trata konsolidashon di relato anual ta diferenshá pa pais. Banda di esaki tin tambe sierto normanan internashonal ku tin ku tene kuenta ku n’e.
Relato singular[editá | editá fuente]
Un relato finansiero singular ta un relato di un kompania so. Esaki ta e relato ku tur kompania mester traha; no ta tene kuenta aki ku e posishon hurídiko òf grandura di e kompania. Kompanianan ku ta supsidiario no mester traha esaki komo ku nan estado finansiero lo reflehá den e relato finansiero di e kompania mama.
Kontenido[editá | editá fuente]
Un relato finansiero por kontené:
- Informe di akshonista
- Informe di e CEO
- Sertifikashon di Akountent
- Informe di e mishon i vishon di e kompania
- Deklarashon di kumplimentu ku normanan di bon gobernashon
- Informe di responsabilidat di Hunta di Maneho
- Estado di situashon patrimonial
- Estado di pèrdida i ganashi
- Estado di fluho di efektivo
Karakterístikanan[editá | editá fuente]
E informashon den e relato finansiero mester tin e siguiente karakterístikanan:
- Relevante
- Konfiabel
- Real
- Esensial
- Neutral
- Íntegro
- Verifikabel
- Sistemátiko
- Komparabel
- Kla òf evidente


text:
A detené direktor di kompania di haf na Sint Maarten.
Djarason último, outoridatnan a detené Mark Mingo na aeropuerto di Sint Maarten. Mingo ta direktor di e kompania di haf na Sint Maarten. A detené Mingo riba sospecho di froude i labamentu di plaka relashoná ku un kòntrakt entre e kompania di haf i un kompania di seguridat. Ora a detené Mingo, e tabatin intenshon di bandoná e isla. E investigashon hudisial ku tin e nòmber Emerald ta kondusí pa un tim spesial di RST, Landsrecherche di Kòrsou i Sint Maarten i Ministerio Públiko. E CEO dje kompania di haf, ta ninga tur akusashon.


text:
Y sospechoso director den y case Flamingo a muda di cel di ward’i polis of Noord pa KIA, situa na Santo di Patia. Y me muevo a sorprendente hopi pasobra ainda ex-ministro Otmar Oduber no a yega el 10 dianan encarcela pa por bay den ‘bewaring’ na KIA.
Pero ta for by algun dia caba a prepara on cama na KIA. Normal ta despues de dies dia di detencion, segun y procedimiento penal, cu y suspechoso ta bay KIA. Y biaha aki den apenas shete dar para enviar Otmar Oduber KIA.
Mester menciona si cu e cel na KIA ta hopi mas humano cu na cualkier ward’i polis. Aparte de tin mas espacio, tin little mas ‘libertad’ tambe segun regla de prizon. Den cel na ward’i polis bo ta hopi solitaire ye condicion eyden tambe no ta agradabel.
Tin un areglo of maneho, den pasado, cu ora cera un polis of un hoge ambtenaar, cut ta manda nan KIA mesora. Ministerio Publico a sigura cu nan detencion, di manda and ex Vice Prome Minister pa prizon, ta debi na su condicion di salud. Ey tin dokter cu por brinda cuido necesario, local no tin den celnan na ward’i polis.
Ministerio Publico confirma noticia y modificacion de celpa y odre. Merdia nan en hib’e KIA den y CEA transporte. Pa e fin di siman aki Ministerio Publico mester dicidi si ta pidi prolongacion di e detencion preventiva.


text:
ORANJESTAD (AAN) - Diadomingo 20 di November, 2022 atleta local Gregory Geerman a participa na Philadelphia Marathon.
Un marathon cu a cuminsa 7’or di mainta den un temperatura di -3 grado Celsius. Un temperatura acompaña cu biento duro cu sigur tabata un desafio grandi pa Gregory.
E meta principal tabata pa termina Philadelphia Marathon bou di 3 ora y 20 minute pa asina clasifica pa Boston Marathon. Boston Marathon ta un di e seis (6) marathon nan cu mester completa pa bira un “Abbott World Marathon Majors six-star finisher” pa ricibi e “Six Star Medal”, cual ta e deseo di mas grandi di Gregory.
Gregory a finaliza Philadelphia Marathon cu un gran exito. Apesar di e temperatura, subidanan y biento duro Gregory a demostra su forsa mental y condicion fisico y a termina cu un pace average di 4.38 y un tempo di 3:18:02 cu ta confirma su participacion pa Boston Marathon.
Roga Innate Foundation ta un fundacion cu ta aporta na deporte y e salud di atleta y persona cu ta haci movecion. Roga Innate Foundation ta admira Gregory pa su disciplina y pasion pa e deporte di coremento y ta sumamente orguyoso di Gregory y ta sostene durante su trayectoria pa e keda logra su metanan como coredor.
{gallery}Bou di un temperatura di -3 grado Celsius, Gregory ta logra su meta y ta clasifica pa Boston Marathon{/gallery}


text:
Dos aña pasa a haci un analysis di e strategia di MEP den oposicion. E analysis a mustra cu e unico meta cu MEP tin ta pa drenta gobierno. No importa con. Pa logra e meta aki nan ta capaz di haci tur cos. Hasta daña nomber di nos pais. E soño grandi di MEP ta cu lo gara un of otro miembro di AVP den parlamento of den gobierno den un of otro caso di corupcion. Pa MEP esey ta e “dream come true”. E motibo di esaki ta pasobra te ainda MEP no por biba cu e frustracion di tur e corupcion bou di gobiernonan di MEP cu a pone nan perde sosten di pueblo, dos eleccion tras di otro y a saca nan man for di caha di gobierno. E lema cu a pega riba MEP cu e ta un partido (y gobierno) di “friends and family”, te ainda ta persigui nan. Pa MEP e solucion pa tur esaki ta pa haya AVP den un situacion similar. E ora MEP por bisa: “Wak. No ta ami so ta corupto. Nan tambe.” Enbez di MEP wak corupcion como algo cu no mester sosode bou di niun partido of gobierno, pasobra e ta malo pa nos tur, MEP ta sigui busca revancha enbez di sanacion di nan mes. Nan kier pa tur e corupcion, nepotismo, abuso di poder, previlegionan na famia y amigo y enrikesemento personal, cu a sosode bou di nan gobierno, sosode cu otro tambe. Pa MEP esey ta loke mas nan ta desea. Ta pesey MEP ta wak corupcion tur caminda y no ta laga un dia bay sin tilda un parlamentario of minister di corupcion, abuso di poder of un otro mal echo.
PARALISACION POLITICO
E strategia y actitud permanente di vengansa den MEP, a paralisa e pensamento den e partido por completo. E partido di Betico Croes, Cesar Terzano of Guillermo Trinidad, no ta existi mas. No tin idea, plan, sugerencia of un minimo di accion of pensamento positivo ta sali for di e partido. E paralysis politico di MEP tabata existi bou di liderazgo bieuw di MEP y a continua bou di e liderasgo nobo. Nada no a cambia. E hobennan den e fraccion actual den parlamento, lamentabelmente tampoco ta mustra niun creatividad of iniciativa nobo cu ta mustra riba un MEP cu kier kibra cu nan pasado egoista y scur. Menos aun nan ta parse di ta capaz pa goberna. Al contrario. E negativismo, e acusacionnan personal, e buscamento sin fin di cosnan personal den bida di otro hende, e sed pa poder y revancha, ta tur mescos cu e MEP cu a goberna nos pais pa mucho tempo y a hib’e na abismo di desaster.
Mientras otro partidonan politico y organisacionnan comercial, sindical y social ta busca inovacion pa Aruba riba tur tereno, MEP ta keda pega den pasado. Mientras gobierno y partidonan ta busca interes di henter pueblo riba tur tereno, sigur den tempo dificil cu mundo ta pasando aden, MEP ta sigui cu un strategia pa interes personal y di partido so. No pa interes di pueblo y pais. E acusacionnan diario di corupcion door di MEP no ta nada nobo. Ta esaki nan a haci pa añanan caba. Pero niun acusacion a resulta di ta berdad! Asina mes nan ta sigui. MEP ta pensa: “Tira pa loco. Ban spera cu algo lo pega.” Na fin di aña nan ta resumi tur nan propio mentiranan comosifuera ta cosnan cu di berdad a sosode y siui pinta un Aruba scur cu no ta cuadra cu realidad. E daño cu nan ta causa nos pais no ta interesa nan. Obviamente MEP ta keda wak nan propio interes enbez di interes di nos pais. Cu otro palabra, MEP a keda MEP.


text:
Diabierna 22 di maart Departamento di Aduana den compania di Minister di Finansas Economia y Cultura a host un ceremonia pa su hubilario y empleadonan cu a ricibi nan promocion. Un total di 80 empleado consistiendo di 76 coleganan duanero y 4 colega administrativo a ricibi nan decreto gubernamental pa e siguiente rango den nan carrera.
- un grupo grandi di 37 persona a ricibi nan promocion y cambio di insignia pa e rango di Kommies der Invoerrechten en Accijnzen 1ste klasse.
- 1 persona a ricibi e promocion y cambio d insignia pa e rango di Kommies der Invoerrechten en Accijnzen 1ste klasse A.
- 16 persona a wordo promociona pa e rango di Hoofdkommies der Invoerrechten en Accijnzen despues di a haal nan opleiding cu exito pa e rango di Hoofdkommies.
- 6 persona a ricibi nan promocion di Hoofdkommies der Invoerrechten en Accijnzen 1ste klasse A.
- Un grupo di 4 persona a ricibi nan promocio y rango di Hoofdkommies verificateur der Invoerrechten en Accijnzen.
- 10 persona a ricibi nan promocion y rango di Verificateur der Invoerrechten en Accijnzen despues di termina nan opleiding di 2 aña y mei cu exito.
- 1 persona a ricibi e rango di Adjunct Inspecteur der Invoerrechten en Accijnzen 1ste klasse.
- 4 trahado cu rango administrativo a wordo promovi pa nan siguiente rango administrativo esta un Adjunct Commies, un Klerk 1ste klasse, y dos Technische Beambte.
Alabes ta felicita sra. Wilfrida Croes cu su 25 aña di servicio.
Gerencia, Staf y Cuerpo di Aduana ta felicita tur colega cu nan hubilario y promocionnan y ta desea tur hopi exito den nan carrera y cu Dios duna nan sabiduria y perseverancia pa sigui brinda bon servicio na comunidad di Aruba.


text:
ORANJESTAD, Aruba: William “Willie” Cornelius Apolinario Maria Illes, naci dia 31 di januari 1960, a drenta den servicio di gobierno dia 1 di november 1982. Na 1978 el a termina su MAVO, mientras cu na 1982 el a drenta den servicio di gobierno na Voogdijraad. Den su trayectoria el a haci diferente curso unda cu na 1989 el a haci curso di “Publiek en Privaat recht”, 1990 Middle Management, na 2000 diferente curso di computer y na 2002 Curso Corector di Papiamento.
Na comienso di aña 2003 Veterinaire Dienst tabata en busca di un Chef Administratie. Aki ta caminda cu William a pidi overplaatsing for di su funcion anterior na Directie Voogdijraad pa Veterinaire Dienst como Chef Administratie. Willie tabatin un tremendo conocemento riba e tereno di Financiele Administratie y tambe riba e parti huridico cu el a siña den su carera na Voogdijraad. E trabou nobo di Willie na Veterinaire Dienst tabata rekeri hopi responsabilidad, pasobra Willie mester a zorg pe parti administrativo, hunto cu Hoofd van Dienst tabata coresponsabel pa e parti financiero.
Den e parti financiero Willie semper a mustra cu e tin un caracter fuerte y hopi confiabel y a sabi di haci su trabou manera mester ta. Semper e tabata atento cu presupuesto y fin di aña tabata un honor pa Willie comparti cu demas coleganan cu Veterinaire Dienst, como un team, a logra surpasa entrada di Veterinaire Dienst compara cu e aña anterior.
Willie tabata un experto den traduci documento na Hulandes pa Papiamento. Ora di pone aviso of anuncio den corant, semper Willie tabata esun cu tabata traduci y haci coreccion manera debe ser.
Willie sigur tabata un ehempel pa tur cu a traha cu’ ne y un “role model” pa sigui. Su coleganan di Veterinaire Dienst sigur lo sinti su falta. Cu Willie sosega na paz.


text:
ORANJESTAD – Na apertura di un conferencia internacional di inteligencia, Prome Minister Eman a bisa cu pa un pais baha su criminalidad y percura pa siguridad, mester traha pa crea un comunidad unda tur hende tin oportunidad igual pa por avansa. E siman cu ta tras di lomba e Conferencia di Comunidad Latino America y del Caribe de Inteligencia Policial (CLACIP) a tuma lugar, unda Prome Minister di Aruba, Mike Eman, hunto cu Minister di Husticia, Arthur Dowers, tabata invitado na su apertura.
Despues di gradici e organisadornan pa scoge Aruba como sede di e Cumbre Policial aki, e mandatario a papia di e siguridad y trankilidad pa cual e isla ta conoci p’e, sin ignora e retonan cu esaki tin tambe. “Siguridad ta relativo. En comparacion cu hopi pais, nos ta hopi sigur. Nos ta un isla di gran trankilidad, cu un esfera di harmonia den nos sociedad. Pero ora di haci comparacion pa e deseonan cu tin pa futuro di e pais, continuamente nos ta enfrenta retonan pa garantisa mas siguridad.”
Tambe el a menciona cu e trabou cu tur autoridadnan concerni tin pa traha riba nan, tambe tin e tarea di combatimento, di haci trabou intensivo di inteligencia y prevencion. Como Gobernante tambe el a bisa di tin un responsabilidad grandi pa percura cu e sociedad cu ta desea na Aruba, ta uno cu ta produci menos motibo pa criminalidad, menos motibo pa hobennan kere cu tin otro forma pa haya felicidad y oportunidad di un forma facil, contrario na esun di un bon ciudadano. El a recorda cu algun aña atras a haci un reflexion profundo riba e tipo di sociedad cu kier pa e pais, con ta bay avansa e prosperidad di e isla, con pa garantisa cu tin oportunidad pa tur hende, pero cu tambe tin un sentido di reparticion husto bou di e sociedad, Prome Minister Eman a bisa. El a sigui splica cu si mira e situacion na mundo, hopi di e motibonan di intrankilidad, ta e sentido di inhusticia cu ta sinti bou di e poblacion. “Hopi biaha e hendenan ta sinti cu nan no tin oportunidad igual den e oportunidadnan cu tin den e pais, cu nan no tin oportunidad di avansa den estudio of carera. Hopi biaha den paisnan unda cu tin hopi desafio di criminalidad tin pobresa, tin situacionnan cu ta causa un sentidad di intrankilidad, cu e hendenan ta pensa cu nan no ta conta den e sociedad, hincando nan mes den un situacion di desesperacion.”
E situacion ariba menciona, e mandatario a bisa, ta algo cu nan a identifica hopi tempran den desaroyo di e pais. Pesey mientras cu ta organisa e evento den un hotel di 5 strea, a haci un reflexion pa bini cu un maneho di 5 strea pa e barionan, scolnan, hospital, etc. Un situacion cu tin oportunidad pa desaroyo economico y tur hende por participa den e oportunidadnan cu tin. Pesey, si haci un comparacion cu otro paisnan den Caribe, Aruba ta un paraiso. Den tur esaki, no ta lubida riba e retonan, manera un efectivo control di e frontera di e pais, den cual Inteligencia ta hunga un rol hopi importante.


text: KRALENDIJK – Edison Ellis ta reakshoná riba loke a korant Extra a publiká djaweps 12 di mart. Edison:”Den ámbos elekshon mi a haña mas ku 100 voto i mester a drenta konseho insular e mesun dia ku MPB a gana elekshon. Pa motibu ku e promé bia ku partido a gana nan a tene nos afó mi no a drenta konseho insular. Awor ku nos a bolbe gana mi no por a kontinuá sierto momentu, debí na kondishon di salu. Malesa ta algu ku niun hende por premirá. Malesa ta bin pa nos tur. Danki na Señor ku esnan ku tin bon salú mi ta pidi Dios pa nan keda un ku bon salú. No ta Edison a pidi pa malesa, e a presentá serka mi. Edison a bai den eksterior pa motibu di salu, sino awe tabata otro, esta lo mi no tabata riba e mundu aki. Solamente na 3 okashon mi no a bai reunion di konseho insular debí ku mi tabata den eksterior. Pa e motibu aki mi no tabata na reunion. Mi ta bai tur reunion momentu mi ta stabil i momentu ku mi mester papia mi ta papia. Mi no ta den konseho insular pa buska fama. Momentu mester tuma desishon Edison ta voto sea pro òf kontra na bienestar di e pueblo. No ta e idea pa papia ora largu, kos sin base pa haña atenshon. Tur splikashon nos tur ku ta den konseho insular ta risibí, pues mi no ta komprondé kon diferente otro ta keda puntra loke ya nan a tende. Si mi mester papia mi ta papia sinembargo mi no ta mira motibu pa esei awor. Reunion di konseho insular no ta momentu pa bai hala kakiña buska fama. Ami a bin traha di kurason pa e pueblo. Apesar di mi ousensia mi ta splika pueblo di Boneiru tur momentu, mi ta informá sea presente òf no. Tur kaminda mi ta tende den komunidat, i ta hib’é pa diputadonan, pa nan hasi e trabou. No ta pa prèt mi no ta presente den reunion, sinembargo pa motibu di operashon. Mi ta gradisí Dios ku mi tin mi salu stabil i ta kontinuá ku mi trabou pa komunidat. Ku tur rèspèt malesa ta bin pa tur hende. Mi no ta deseá pa niun hende haña nan ku problema di salú. Edison no ta kulpa esun ku a skirbi loke a keda publiká den korant Extra. Kisas nan a hasié pa motibu ku nan ta den nesesidat di atenshon. Kada 6 luna mi ta den eksterior pa un kòntròl médiko i tur esnan ku mester ta na altura, sa for di trempan di mi ousensia. Tur informashon ta yega serka Edison apesar ku e ta den eksterior. MPB ta un partido ku ta traha den union. MPB i UPB tin un bon gobernashon i esei ta loke Boneiru meresé,”Edison a konta Radio Live 99.9 FM pa medio di telefon.


text:
PUNDA I OTROBANDA TA BRIA AWOR KU LUS I ADORNONAN DI FIN DI AÑA
PUNDA I OTROBANDA TA BRIA AWOR KU LUS I ADORNONAN DI FIN DI AÑA
Willemstad – Minister di Desaroyo Ekonómiko (MEO), Sr. Ruisandro Cijntje, huntu ku Minister enkargá ku Tráfiko, Transporte i Planifikashon Urbano (VVRP), Sr. Charles Cooper, a sende e lus i adornonan di fin di aña den nos sentro di siudat riba e promé anochi di kompra pa e temporada di fin aña. Entrante 24 di novèmber te ku 6 di yanüari 2023 tur ku bishitá nos sentro di siudat lo disfrutá di dekorashon i lusnan nèchi i bunita spesialmente pa e temporada di fin di aña. Ta despues di 3 aña ku ta bolbe dekorá nos sentro di siudat den un ambiente festivo di lus, loke no tabata posibel e último 2 añanan debí na e pandemia di COVID-19. E aña aki e kayanan i plenchinan prinsipal di Punda i Otrobanda ta yen yen di lus atrobe pa animá nos komunidat pa bini huntu, selebrá i disfrutá di nos temporada di fin di aña manera ta kustumber. E proyekto aki ta un esfuerso di Aqualectra, den estrecho koperashon ku MEO i VVRP. Nos sentro di siudat lo bria sigur na momentu ku nos konmemorá e di 25 aña ku Willemstad ta riba e lista di Patriminio Mundial di UNESCO.
Áreanan ku ta dekorá den Punda ta Wilhelmina Plein, Breedestraat, Handelskade i Gouverneursplein. Den Otrobanda a dòrna Breedestraat, parti di De Rouvilleweg sigui bai te na e área dilanti di botonan di Ferry, Plasa Brion i finalmente parti di Pater Euwensweg te na e área dilanti di CMC. Na tur a hasi uzo e aña aki di entre otro 945 meter di tela, 6.282 meter di ‘sparklights’, 10.885 meter di ‘ropelights’ i 3.300 meter di aluminio i ‘ijzerstaaf’. E aña aki tabatin varios reto. Disponibilidat di material i tambe transporte den mundu sigur a hunga un ròl. Apesar di e retonan aki, tòg a logra terminá nèt na tempu.
Aqualectra ta ekstendé un invitashon na komunidat di Kòrsou kompletu pa bin tira un bista i disfrutá di e dekorashonnan i p’asina gosa di e ambiente ku nos sentro di siudat ta ofresé den e temporada di fin aña.


text:
Siguridad den trafico sigur ta un punto di atencion pa nos aki na Aruba. Pa luna tin alrededor di 1000 accidente. P’e aña ki nos a conoce 10 morto den trafico. Den reunion cu director di DOW, sr. Marlon Croes, el a indica cu pa nos logra un siguridad optimal den trafico nos mester tin un bon balans entre tres factor: infrastructura, controlnan den trafico y educacion di pueblo.
E crusada Bernhardstraat – Lagoweg, net pabou di Carnival Village na San Nicolas, ta uno hopi peligroso. Hopi accidente ta pasa, hende tin miedo pa haci uzo di e caminda. Simplemente bo NO por mira trafico cu ta biniendo di pabou, subi e crusada cada biaha di nobo ta un gamble bo ta tuma cu bo propio bida y bida di otronan. Pesey na october aña pasa mi a presenta un mocion na Gobierno pa construi un rotonde na e crusada aki.
Director di DOW, sr. Croes a splicami dos punto cu mester tene cuenta cune pa cu e proyecto aki. 1. Gastonan concerni y 2. e permiso pa traha algo grandi riba e caminda, cu ta cay bou di “PPP project Green Corridor”, por tuma hopi tempo pa wordo ehecuta. Tin un otro manera cu nos por logra e mesun meta, mas siguridad riba e crusada aki, ta door di construi un “verkeersplateau” dilanti Springfield supermarket. Sr. Croes a bai haci su huiswerk y a sinta cu su stakeholders y mi ta contento cu awe e dia a yega cu e verkeersplateau ta wordo traha.
Un aviso, vooral na automobilista cu tin custumber di pasa riba e caminda aki, tene cuenta cu e cambio aki pa evita daño na bo auto door di velocidad halto. Di mi banda mi kier gradici Minister di Infrastructura, DOW y su stakeholders pa haci nos trafico mas sigur pa nos tur.


text:
Illuminati
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Illuminati (plural di Latin: illuminatus, "iluminacion") ta un nomber cu varios grupo ta uza. E nomber ta nifica 'Esnan ilumina'. Segun historia, e nomber ta referi specialmente na e Illuminati di Bavaria, un era di Iluminacion di un comunidad secreto cu a cuminsa riba 1 di mei 1776.
Den actualidad ta referi na e grupo aki como un organisacion conspirativo cu ta funciona como un sombra "tras di e poder di trono", cu ta controlando asunto mundial via e gobiernonan actual y negoshi, mas tanto manera un reencarnacion moderno di e Illuminati di Bavaria. Sinembargo, historicamente, e sociedad conoci como Illuminati tabata opone nan mes contra e abuso di poder di e estado, prejuicio, influencia religioso riba bida publico. Nan tabata apoya derechonan di hende muher y igualdad di genero.


text:
Kralendijk- Flamingo TV ta trahando duru ku un tim di empleado grandi pa kaba di drecha e servisio di Internet, entre otro pa barionan Nort di Saliña i Rincon.
E kabel di internet a sufri un daño bastante grande djaweps, na momentu ku un loader i un dumptruck, ku tabata hasiendo trabou riba e kaminda temporario na altura di rotòndo nobo entra Kaya Amsterdam i Kaminda Djabou, a ranka e kabel kibra.
Aunke ku Flamingo TV a kuminsá traha pa drecha e daño kousá for di ayera nochi a laga sa ku nan lo no por a drecha e daño mas pa ayera nochi i ku mester a sigui traha riba esaki djabièrnè.
Reestablesé
E ekipo tékniko di Flamingo TV a asigurá AworBonaire ku e konekshon di internet lo keda reestablesé den transkurso di djabièrnè. Djabièrnè atardi ainda tabata drechando e último detayenan.


text:
Na Aruba mescos cu tur parti di mundo, e mundo di adiccion di droga ta un mundo completamente riba su mes, un circuito hopi baho y cera. Si bo no a pasa den bo no sa kico tur ta pasa den e mundo baho aki.
E bida di un persona den adiccion no conoce, alegria, no conoce husticia, no conoce amor, fieldad etc. e conoce solamente tur locual ta dolor, sufrimento, angustia y abuso den tur forma.
Durante cu un persona ta un adicto di droga, e ta experiencia hopi violencia sexual, abuso fisico, traficacion di hende y te hasta secuestro. Tur esaki ta pasando bou nos wowo y niun hende ta wordo persigui, pa motibo cu e victima ta “djis” un adicto. Pa e mundo “drechi” un adicto no tin balor, e no ta conta paso e ta den un mundo di perdicion. Esaki ta locual un ex-adicto a expresa ora e a conta nos di su pasado den e mundo baho aki.
E mundo di droga na Aruba den cierto sentido por compar’e cu locual nos ta mira den peliculanan riba pantayanan di cine. Por ehempel un dama hoben ta cay den droga y ta wordo secuestra, drogá y hiba di un cuidad pa otro. E famianan ta perde nan yiu of ora nan haya nan yiu bek, nan ta hay’e den un estado fisico hopi deplorabel y debil. Den cierto peliculanan nos por a mira con hobennan ta wordo bendi y usa como esclavonan sexual. Tur e actonan aki den cierto sentido tambe ta pasa na Aruba den e mundo di droga, pero den un circuito mas chikito y cera.
Mayoria di adicto ta cuminsa cu marihuana y despues di algun tempo, kier bay pa algo mas pisa, paso e marihuana ta bira un custumber y e kier algo cu ta mand’e mas halto. E siguiente fase ta coca y despues piedra, cual ta coca cushina, esaki ta wordo huma.
E prome haltura di huma piedra nunca mas lo bin bek, pero ta crea mesora un adicto
Na momento cu un persona cuminsa uza marihuana, e por keda hopi aña riba marihuana. Na dado momento algo por pasa cu e persona of e por wordo influencia pa un supuesto bon amigo of amiganan pa huma piedra. Una bes un persona purba e piedra, e piedra lo dun’e un haltura cu nunca antes e la yega di experiencia. Esaki ta pone cu e persona lo kier keda uza piedra, pa asina trata na yega na e mesun haltura cu prome bes e la experiencia humando piedra, pero sin sa cu E prome haltura di piedra nunca mas lo bolbe.
Bendemento di ‘fresh meat’ a cambio di droga
Droga no ta gratis, semper den un of otro forma mester paga p’e. Den e mundo di droga semper tin un supuesto bon amiga of amigo cu ta duna e persona coca of piedra pa e huma, e supuesto amiga of amigo lo keda supply e persona pa un tempo cu droga, pero despues e persona aki mes mester cuminsa paga pa su droga. Especialmente hobennan cu no tin un entrada pa paga, e supuesto amigo of amiga cu ya ta den e wega di droga, lo percura pa e persona aki sea homber of muher yega den contacto cu un dealer. Aki ta caminda cu e supuesto bon amiga of amigo ta bende e persona inocente y hopi biaha hoben cu un dealer of tambe na un usado cu tin hopi placa of droga. Vooral ora ta trata di un mucha muher hoben y bunita, e dealernan y adictonan tur ta purba pa haya un chens cu e persona cu ta nobo nobo den e mundo di droga. Tambe tin ora e dealernan mes ta cuminsa acerca e supuesto amiga aki, pa e supuesto amiga bendenan e dama hoben aki.
E ‘fresh meat’ ta wordo bendi cu dealernan pa poco droga
E supuesto amiga ta bisa e dama hoben “ami no tin mas droga pa dunabo, pero mi ta bay hibabo cerca un persona cu si tin y cu por dunabo hopi mas droga pa bo uza”. Asina aki e dama hoben inocentemente ta bay na e dealer y asina e prome transacion di benta ta tuma lugar. E supuesto amiga of amigo ta haya poco droga pa e sigui uza y e dealer ta haya un persona na su disposicion pa e haci tur locual cu e desea cu ne, e persona aki nan ta yama “freshmeat”.
Un dealer nunca ta perde, e ta saca bon probecho y hopi mas di e dama cu e la cumpra
E dealer lo percura pa supply su ‘fresh meat’ cu cuanto droga cu e ta desea pa e keda bon halto, paso segun nos a compronde for di un adicto, piedra ta hisa bo libido (gana di sex). Un dealer ta tene e dama hoben aki cerca di dje y ta keda duna e hoben aki droga sin perde placa. E costo di e droga cu dealer a paga e supuesto amiga cu ne y tambe e droga cu e ta dunando e ‘fresh meat’. e lo hay’e bek door di prostitui e dama aki.
Ora e dealer no por saca mas probecho for di e persona, e ta wordo benta riba caya
Mas cu claro si e dama ta atractivo mas homber lo kier haya un chens cu ne y ta paga e dealer bon pa nan por uza e dama. E modus operandi aki por tuma lugar pa algun dia of siman y hopi biaha ta pasa den un apartamento, cas of camber cera. Na final ora e dealer cansa di uza e persona of a traha suficiente placa cu ne, e lo deshaci di dje. Asina mes e dealer hopi biaha no lo laga e dama bay facilmente, e lo trata na bende cu un otro dealer pa asina e por haya mas droga. Si e logra bende e dama aki, e siguiente dealer tambe ta bay haci mescos, dus prostitui e dama aki te ora e tambe cansa. Si e dama ainda por bay un ‘rond’ mas, elo bolbe wordo bendi, pero si e curpa e dama ya no por mas, si e dama a haya malesa of a bira malo, nan ta djis habri porta mande riba caya.
E bida di un adicto riba caya
Mayoria biaha den un estado deplorabel, door di e tantisimo abuso sexual e dama adicto cu di baina por cana ta wordo manda riba caya. Tin algun di e damanan adicto cu ta sali for di e secuestro aki cu enfermedadnan contagioso y un trauma serio pa bida largo. Mirando tur e experiencianan amargo cu e mester a pasa aden durante cu e tabata bendi y e grado di su adicion, e dama adicto lo sigui bende su mes riba caya, paso e unico cos cu e ta bibando p’e ta e piedra, cu e mester huma pa su adiccion.
Hombernan cu dashi cu tin dobbel bida ta paga adictonan pa drumi cu nan
Un ex-adicto a conta nos cu no ta solamente dealer of adictonan masculino ta drumi cu e adictonan sea femenino of masculino. Tambe cu tin hopi hende di e mundo”drechi”, hombernan cu dashi, cu ta paga un adicto, sea homber of muher pa nan pasa un dia of weekend cu nan. Locual e adicto ta pidi ta hopi mas ta barata cu un prostituta di bar. Esaki pa motibo cu e desesperacion pa droga ta asina grandi, cu nan ta haci cualke acto sexual pa haya poco placa pa cumpra droga. Varios di e adictonan cu ta canando rond riba caya tin malesanan contagioso, door cu entrenan nan no ta uza proteccion.
Gang rape, den edificionan y casnan bandona ta masha ‘normal’ den e mundo di adiccion
Un otro ex-dama adicto a contanos cu nan no ta wordo solamente bendi y viola door di dealernan y nan amigonan. Pero tambe den e casnan of edificionan unda nan ta drenta pa uza droga tambe tin hopi abuso sexual ta tuma luga. Esaki ta sosode na momento cu un adicto sea homber of muher pass out (ta asina halto cu e no por reaciona mas), mesora e otro adictonan masculino ta para den rij carson baha. Ela contanos cu un adicto cu pass out den un edificio of cas bandona mayoria di bes e ta wordo viola den gang door di otro adictonan masculino. Ora e adicto lanta bek, su curpa ta keda haci hopi dolor, pero sin sa ken of cuanto otro adicto a abusa sexualmente di dje. E parti mas tristo ta pasobra e ta un adicto, e no tin niun caminda di cana pa haya husticia, pasobra pa e sociedad e ta djis un adicto y un adicto cu no tin balor.
Adictonan masculino tambe ta wordo secuestra, bendi, viola y ta prostitui nan mes pa droga
No ta e adictonan femenino so ta pasa den e experiencianan cruel, pero adictonan masculino tambe, nan tambe tin cu drumi of haci cualke acto sexual cu e dealernan pa haya poco droga. Te hasta tin mucha hombernan cu tambe sa wordo bendi pa droga. Pa un ex-adicto of un adicto no ta facil pa papia di e bendemento, e secuestro y e esclavitud sexual cu nan a pasa aden, e ta tuma hopi corahe pa conta un poco di locual nan a mira y nan mes a biba den carne propia.
Arubanative.com toch a logra haya algun adicto y un ex-adicto femenino pa contanos basta habri kico e mundo di droga ta realmente y con devastador e ta pa e curpa di un ser humano.
Adictonan di droga no tin balor den nos comunidad
Locual ta incomprendibel, cu tur violencia sexual, bendemento, secuestro y abuso den tur forma y sentido ta sosode cu adictonan y nada ta wordo haci pa castiga esnan cu ta culpabel di esaki. Esaki ta parce cu ta pa motibo cu nan ta adicto nan ta den e mundo di droga y ta biba riba caya, nan no tin balor di un ser humano pa nos comunidad.
Actualmente tin instancianan, tin “expertonan” studia den e ramo aki, gobierno ta presupuesta tur aña un cantidad di placa den conscientizacion, den prevencion, den publicidad y pa combati droga. Lamentabelmente te ainda tur dia e bendemento, secuestro, abuso y violencia sexual ta pasando bou nos wowo. Nos no sa, si e motibo ta pa falta di mas concientizacion, di mas prevencion of di mas ayudo pa saca e adictonan for di adiccion? Cada adicto cu wordo libra di droga ta un ganashi grandi pa nos comunidad.
Arubanative.com ta spera cu e articulo aki y e testimonionan di e dos personanan aki por fungi como un advertencia pa nos hobennan cu actualmente ta tambaleando y ta dudando pa drenta den e mundo di droga, tambe pa tur cu ta kaweta pa sa kico ta droga, paso prome cu un persona kier pensa e ta un adicto. Piedra ta un purba y un gusta, den no time bo ta bira un ‘fresh meat’ y di eynan ta cuminsa e bida riba caya cu tur e consecuencia cu e ta bin cu ne.


text:
Category: EDUCACIONAL
MINISTER ENDY CROES A PARTICIPA DEN E MARCHA PA NOS DERECHONAN. En conexion cu dia internacional di mucha.
ORANJESTAD – Diasabra ultimo Ministerio di Husticia y Asuntonan Social a organisa e “marcha pa nos derechonan” en conexion cu dia internacional di Derecho di…
Minister Endy Croes: PLATAFORMA ENSEÑANSA Y LABOR A WORDO OFICIALISA.
ORANJESTAD: Dia 15 di november ultimo Minister Endy Croes y colega Minister Glenbert Croes a lansa Plataforma Enseñansa y Labor (PEL). Esaki ta un di…
A gradua di Universidad di Aruba, Stephanie Maduro /
ORANJESTAD – Dia 15 di november 2022, a gradua na e Facultad di Ley na Universidad di Aruba, Stephanie Maduro. El a gradua defendiendo…
MINISTER ENDY CROES A REUNI CU PROFESOR LUUTSEN DE VRIES
ORANJESTAD: Recientemente profesor Luutsen de Vries tabata na Aruba na unda e la reuni cu Mandatario di Enseñansa. Profesor de Vries a wordo contrata pa…
Minister Endy Croes: 31 CURSISTA A RICIBI CERTIFICACO CU AFINALISA E CURSO DI “ONDERWIJSRECHT” EXITOSAMENTE.
ORANJESTAD: Recientemente a tuma luga e curso di “Onderwijsrecht” duna pa Profesor Luutsen de Vries, kendetin un contracto pa atende cu e recomendacion number 11…
A gradua di Universidad di Aruba, Omar Harms / Afgestudeerd aan de Universiteit van Aruba, Omar Harms.
ORANJESTAD – Dia 8 di november, 2022, a gradua na e Facultad di Ley na Universidad di Aruba, Omar Harms.El a gradua defendiendo su Master…
Minister Endy Croes: ARUBA COLLEGE FAIR 2022 EXITOSO Y BON BISHITA UN BIAHA MAS.
ORANJESTAD: Diabierna ultimo a tuma luga apertura oficial di Aruba College Fair, despues di cuater aña. Universidad, hogeschool y colleges di e.o. Hulanda, Merca, Canada,…
Update di Encuesta di Mucha y Hoben 2022
Desde diabierna 14 di oktober, Oficina Central di Estadistica(CBS) ta ehecutando un encuesta tocante mucha y hoben:Encuesta di Mucha y Hoben 2022. E proposito…
MINISTER ENDY CROES A RICIBI DOS BUKI EN CONEXION CU 30 AÑA DI FESTIVAL DI BUKI PA MUCHA.
Gran apertura diabierna 4 di november den Cas di Cultura. ORANJESTAD: Den cuadro di celebracion di 30 aña di Festival di Buki pa mucha otro…
MINISTER ENDY CROES A REUNI CU CONSUL GENERAL DI MERCA SRA. MARGARET BOND.
ORANJESTAD: Siman pasa mandatario di Enseñansa a ricibi bishita di Consul General di Merca na Curaçao, sra. Margaret Bond. Den un esfera ameno a reuni…


text: KRALENDIJK – Gezaghèber di Boneiru Edison Rijna a menshoná ku a prolongá e fecha pa habri frontera i espasio aéreo pa islanan BES. Gezaghèber Rijna: ”Espasio aéreo ta keda será 4 siman mas pa Boneiru, Sint Eustatius i Saba. Pues esaki ta e kaso na islanan BES, kaminda aeropuerto ta será pa 4 siman awor pa dilanti. Pues te ku 15 yüni 2020, 6’or di atardi. Pa loke ta trata buelonan interinsular, ta den kombersashon ku e islanan besiña, pa yega na un akuerdo pa por kuminsá habri frontera i espasio aéreo entre islanan besiña. Momentu ku yega na palabrashon, hende por kuminsá move di un isla pa otro, sea ku avion òf boto. Islanan besiña ta Aruba, Boneiru i Kòrsou,” gezaghèber Rijna a menshoná.


text:
ORANJESTAD, Aruba –10 juni 2021: Diasabra awo dia 12 di juni 2021 DVG lo ta vacunando un cantidad grandi di persona cu durante vacunathon edicion nr 2 a busca nan prome vacuna y tambe tur esnan cu a haña e prome vacuna mas cu 3 siman atras of riba dia 23 di mei. Esaki ta e motibo pakico diasabra awo dia 12 di juni Centro Libertador Betico Croes na Santa Cruz y Teresita Center na San- Nicolas lo ta habri atrobe durante henter dia for di 9:00 di mainta te cu 4:00 di atardi ‘non stop’.
DVG ta warda tur persona cu durante vacunathon edicion nr 2 a pasa busca nan prome vacuna, pa acudi atrobe pa busca nan di dos vacuna diasabra awo. Riba e dia aki tambe lo tin e posibilidad pa esnan cu ainda no a vacuna pa simplemente “walk In” y ricibi nan prome vacuna di Pfizer ainda.
Esnan cu por vacuna ta:
Cuidadanonan di 18 aña of mas
Hobennan di 16 of 17 aña cu condicion di salud
Hende muhe na estado of cu ta duna lech’i pecho
Cuidadano indocumenta cu estadia mas largo cu 6 luna riba Aruba
Cuidadano cu permiso di trabou, stage of asilo politico
Na e momentonan aki Aruba tin un total di 64.990 cuidadano ya caba vacuna cu ta representa mas cu 65% di nos cuidadanonan di 18 aña of mas. Mirando e reduccion drastico den casonan activo y e reduccion den e plamamento di e virus, DVG ta sigui haci yamado na esnan cu ainda no a vacuna por yama na number 280-0101 of registra via Aruba Health App of www.dvg.aw pa asina ricibi un cita pa vacuna.
E virus no a somenta, e tey y nos tin pa sigui lucha contra su transmision.


text:
Kòrsou tin un akuerdo di gobernashon nobo.
Kòrsou tin un akuerdo di gobernashon nobo, mientras ta pendiente ainda pa e ministernan ku lo bai implementá e plan, bira konosí. E ministernan no ta konosí ainda, debi ku e proseso di “screening” no a kaba ainda. Djaweps atardi na Plasa Himno i Bandera na Barber e partidonan MAN, PAR, PNP i PS a firma e akuerdo ofisial pa e próksimo kuater añanan di gobernashon. Un dje puntonan sentral den e akuerdo di gobernashon ku a haña e título “Dignidat Humano Ta Sentral”, ta e lucha pa kombatí kriminalidat. E gobièrnu nobo tin komo prioridat pa atendé ku ekonomia di Kòrsou i diferente área ku mester di atenshon urgente, manera entre otro enseñansa. Un dje puntonan den e akuerdo taa kon ta bai atendé ku e asina yamá Consensus Rijkswetten. Mientras ku ya ta konosí i probabel ku Hensley Koeiman lo bira e próksimo promé minister. Ta spera ku den e siman ku ta bini lo anunsiá ofisialmente ken lo okupá e puestonan di minister.


text:
Kralendijk- Miembro di Konseho Insular na Boneiru, Esther Bernabela ayera a sapateá riba e escho ku ora tin reunion di Konseho Insular, e no tin lugá pa stashoná su outo.
“Si tin un kos ku ta hasimi bidem, ta ora nos wòrdu yamá pa reunion di Konseho Insular anto bo kore yega, sin ku tin un lugá pas stashoná bo auto”, asina e konsehal a bisa, di forma pashoná.
Segun Bernabela, no tabata e promé biaha ku ela pidi atenshon pa e falta di lugá di parker. “Nos komo miembro di konseho insular tin ku disidí riba tur sort’i kos importante, pero nos mes no tin lugá pa para nos outo pa nos yega den e sala aki”, asina Bernabela a bisa.
Lugá di parker
Aunke ta un hecho ku tin un falta basta pisá den sentro di Playa pa loke ta lugá di parker outo, ta e mesun Konseho Ehekutivo ta permití konstrukshon di yen edifisio, kaminda no ta eksigí ku ta konstruí lugá pas stashoná outo. Pa algun aña kaba tin problema pa sufisiente lugá di parker i e problema a bira mas grandi só.
Algun aña empresario Gerrit Schoen tabata tin un plan pa konstrui un garashi pa parker outo na lugá kaminda tabata tin Ford Garage di Bonaire Trading Company, pero despues a laga e idea aki para.


text:
Kralendijk – Boneiru ta bira un lugá kaminda suidadanonan ta felis, salú i próspero. Esaki ta ambishon di Kolegio Ehekutivo di Boneiru. Kon ta bai realisá e ambishon akí a keda palabrá ku sekretario di estado Alexandra van Huffelen durante su promé bishita di trabou na nos isla.
Den pasado ya kaba a hasi palabrashon ku Reino tokante esaki. Esaki a resultá den e Akuerdo Intergubernamental 2018 – 2022. Awor ku e Akuerdo Intergubernamental ta yegando su fin Entidat Públiko Boneiru ta sinti nesesidat pa prolongá e akuerdo aktual i hasié mas efektivo. Den e tempu binidero ta sigui papia mas aleu ku Reino tokante Boneiru su ambishonnan.
E akuerdo ta un konbenio ku a keda formulá entre Entidat Públiko Boneiru i Reino pa logra e metanan konhunto. Kalidat di bida i dunamentu di servisio di parti di gobièrnu na e suidadano ta forma e guia den e Akuerdo Intergubernamental 2018 – 2022.
Den e ambishonnan ku Entidat Públiko Boneiru a anunsiá awor akí ta konektá e efektonan sosial deseá na prioridatnan di Entidat Públiko Boneiru. Esakinan ta entre otro disponibilidat di energia pagabel i sostenibel, oportunidat igual pa desaroyo kompleto, desaroyo pa suidadanonan di Boneiru ku atenshon spesífiko pa mucha, transporte públiko disponibel i pagabel i un plan di parselashon ku ta ofresé sufisiente espasio pa biba, traha i rekreashon.
Kolegio Ehekutivo ke atendé tambe ku e estado malu di edifisionan di gobièrnu i kamindanan. Den e ambishonnan deskribí Kolegio Ehekutivo ta bisa di ke sòru pa kaminda seif i bon transitabel. Tokante esaki mester hasi palabrashon pa eliminá e retraso den mantenshon.
Punto di salida di e vishon di Entidat Públiko Boneiru ta e Metanan di Desaroyo Sostenibel (SDG’s). Ku e metanan akí e paisnan miembro di Nashonnan Uní ta traha pa mas tardá na aña 2030 pone un fin na pobresa ekstremo, desigualdat i inhustisia i atendementu ku kambio di klima. Kolegio Ehekutivo di Boneiru ta di akuerdo ku e metanan akí.
E vishon pa futuro ku a keda formulá konhuntamente ku habitantenan di Boneiru, ta deskribí den e Plan Maestro. Den e Plan Maestro ta ilustrá e direkshon pa e añanan binidero. Esaki a base di un solo pregunta sentral ku a hasi na habitantenan durante e diferente seshonnan: Ki tipo di isla nos ke ta den futuro serkano i e futuro ku ta un tiki mas leu?
Den e Plan Maestro tin e mishon i vishon di Entidat Públiko Boneiru pa e añanan binidero. E mishon ta pa no pèrdè e outentisidat di Boneiru for di bista i anda ku rèspèt ku naturalesa di nos isla. Boneiru tin e ambishon pa ta un ehèmpel ora ta trata di atendementu ku problema riba tereno di kontròl di klima, sostenibilidat, outosufisiensia i desaroyo teknológiko nobo. Vishon di Entidat Públiko Boneiru ta pa aspirá pa yega na suidadanonan felis, salú i próspero. Otro aña ta presentá e Plan Maestro na Kolegio Ehekutivo i Konseho Insular.
Banda di e Plan Maestro Kolegio Ehekutivo ke pone pasonan konkreto pa realisá su ambishonnan. Pa esaki a formulá un liña di tempu ku puntonan di akshon. E aña akí Kolegio Ehekutivo ke stipulá e Akuerdo Boneiru 2022 – 2023, inkluyendo e efektonan sosial deseá. Pa esaki Entidat Públiko Boneiru ta entregá un plan di destinashon pa aña 2023. For di mart 2022 te ku e di tres kuartal di 2022 ta papia tokante e plannan i fiha esakinan.
Pa hasi e ambishonnan bira realidat e miembronan di Kolegio Ehekutivo durante e próksimo lunanan ta bai konsultá algun fail. Ta trata di entre otro failnan di kombustibel, digitalisashon di servisio na suidadano, rekuperashon di ekonomia, proyektonan di infrastruktura, revalitashon di Entidat Públiko Boneiru i e agènda sosial.
Kolegio Ehekutivo ta bai tuma desishon tokante e agènda sosial. Ta trata di desishon tokante alohamentu di enseñansa, maneho di bibienda i supsidio di hür, e biblioteka di futuro, ayudo den kaso di debe problemátiko, krea empleo i akohida di mucha grátis pa mucha di 3 aña.
Pa logra e ambishonnan akí Kolegio Ehekutivo ta ekspresá e deseo pa huntu ku Reino traha riba un Akuerdo Intergubernamental nobo pa realisá e Metanan di Desaroyo Sostenibel. Konhuntamente Entidat Públiko Boneiru ta stipulá e metanan pa e periodo di gobernashon ku falta ainda i ku ta terminá na luna di mart 2023.


text:
Hillard Cijntje a competi den ciclismo di pista den e Weganan Panamericano LIMA 2019
E ciclista di Corsow, Hillard Cijntje a haci su debut pa Aruba den e Weganan Panamericano LIMA 2019. Ciclista Cijntje pa prome biaha ta competi bou bandera di Aruba y core den e modalidad di Omnium den e mahestuoso y moderno Velodrome na Lima, Peru. Mester bisa cu Cijntje a hiba un preparacion den exterior mientras e la entrena na Aruba pa varios luna bou guia di coach Aldrick Maduro. Cijntje tin tiki experiencia riba pista unda e la competi tres biaha so anteriormente pero nunca riba e nivel Panamericano cual ta uno grandi cu ta conta cu varios medayista Mundial, CAC, Panam y Olimpico.
EVENTO MERDIA
Cijntje a subi pista 12.08 ora di Peru contra un field cu varios nomber cu tin un trjactoria largo y impresionante den e deporte aki. E 14 ciclistanan di diferente pais di e continente America mester a core e scratch pa un total di 10.000 meter(10km) cu tabata 40 lap riba e pista di e Velodromo. Mester bisa cu e careda a cuminsa riba un velocidad hopi halto, e ciclista Cijntje a bay bon cu henter e grupo sigur e prome 30 lapnan pero despues e velocidad y pace a subi enorme y aki Cijntje a cay atras for di e grupo. A lo largo Cijntje ta caba na di 12 lugar cu 18 punto y a cay 1 lap atras for di e prome lugar.
Den su di dos start, Hillard Cijntje mester a core e Omnium Tempo Race cu ta 40 lap(10km) contra e mesun field di 14 coredor. E biaha aki e tabata un poco mas pisa unda ciclista Cijntje a sali na un di 14 lugar. Cu a resultado aki Hillard Cijntje a caba na un di 13 lugar overall cu 32 punto den e dos eventonan cori den oranan di merdia.
EVENTO ATARDI
Den oranan di atardi Hillard Cijntje a bolbe mira accion den e careda di pista unda e mester a competi den e Omnium Elimacion final. Aki e ciclista Cijntje a logra su mihor resultado unda e la caba na di 10 lugar y a acomula 22 punto pa un total di 54 punto.
Den e careda di final cual tabata e Omnium Carera por puntos finales, lamentablemente Cijntje a haya un DNF.
Den e posicion final Hillard Cijntje ta caba na di 13 lugar overall.
EXPERENCIA y GRADICIMENTO
Pa un prome biaha sigur e ciclista Hillard Cijntje por ta satisfecho cu su prestacion, mirando cu e la wanta bon e dos e caredanan aki. E experencia tabata unico ya cu ni na Aruba, ni na Corsow no tin pista Velodromo. Kizas esaki ta algo cu por pensa riba dje den futuro sercano. Hillard Cijntje ta gradici COA, Coach Aldrick y tur hende cu a dune e oportunidad unico aki pa asina e por a representa Aruba. E ta sinti su mes Arubiano ya cu varios biaha e la core na Aruba pues tin hopi amistad na Aruba y hendenan conoce su habilidad.
Durante e Weganan Panamericano por a competi den e modalidadnan di Velocidad, Keiri, Ómnium, Velocidad pa ekipo, Persecucion pa ekipo equipos y Madison, tur esaki den Ciclismo di Pista, pa muher y homber.
PROXIMO EVENTO
E proximo evento pa Hillard Cijntje lo ta 7 di augustus proximo unda e lo competi prome den e Careda contra Holoshi mientras dia 10 di augustus, Cijntje lo culmina cu e Road Race.


text:
Riba 15 di yanüari Koninklijke Marechaussee (KMar) a inisiá un investigashon na Bonaire International Airport (BIA) relashoná ku un kaso di sospecho di soborno. E hòmber konserní na yegada na Boneiru a purba kumpra un resultado di tèst negativo debí ku ela tèst positivo pa Covid-19. E Departamentu di Salubridat Públiko di Entidat Públiko Boneiru (OLB) no tabata ke koperá ku esaki i a pidi asistensia di KMar.
E hòmber, ku a bini for di Miami, a mustra un tèst di PCR negativo, pero esaki no tabata bálido mas. Ora e hòmber mester a tèst di nobo ela resultá positivo. Despues e hòmber a trata di soborná dos trahadó di aeropuerto, pa asina aun otorg’é un tèst negativo. KMar a inisiá un investigashon den e kaso aki i lo presentá e dosié na Ministerio Públiko (OM) despues. A hiba e hòmber na e adrès di su akomodashon pa bai den isolashon i e mester sali mesora for di Boneiru ora e periodo di isolashon terminá.
Koninklijke Marechaussee ta traha huntu ku Departamentu di Salubridat Públiko na aeropuerto di Boneiru pa hasi investigashon pa posibel echo kastigabel relashoná ku resultado di tèst.